text:
སྐྲན་གྱི་དེབ་གསར་མཚམས་སྦྱོར།
ཁྲོ་གཏུམ།
རྩོམ་པ་པོ་ཁོང་གི་དངོས་མིང་ལ་རྡོ་རྗེ་ཚེ་རིང་དང་། མིང་གཞན། ཐོར་རྒོད་པ་སྤྱན་ཆབ། སྐྲན། ཚངས་སྲས་བཞད་པའི་རྡོ་རྗེ་སོགས་འབོད།
དུས་རབས་ཉི་ཤུ་པའི་ལོ་རབས་བརྒྱད་ཅུ་པར་བོད་དུ་སྐྱེས་ཏེ་ཆུང་དུས་ནས་སློབ་གྲྭར་འགྲོ་བའི་གོ་སྐབས་ཐོབ། གཙོ་ཆེར་མདོ་སྨད་ཀྱི་ཆོས་སྡེ་ཆེན་པོ་བླ་བྲང་བཀྲ་ཤིས་འཁྱིལ་དུ་བོད་ཀྱི་རིག་གནས་ཆེ་ཆུང་ལ་བག་ཆགས་བཞག
ཕྱི་ལོ་ ༢༠༠༣ ལོ་ནས་རྩོམ་འབྲིའི་ལས་ལ་ཞུགས་ཏེ་གཞུང་སྒེར་གྱི་ཚགས་པར་དང་དུས་དེབ་ཁག་ཏུ་རྩོམ་ཡིག་སྤེལ་ཏེ་རྩོམ་ཡོན་གང་མང་ཐོབ་མྱོང་།
ཕྱི་ལོ་ ༢༠༠༧ ལོར་རྒྱ་གར་ལ་བཙན་བྱོལ་དུ་འབྱོར། ཕྱི་ལོ་ ༢༠༠༩ ལོར་རྒྱལ་སྤྱིའི་པེན་རྩོམ་པ་པོའི་མཐུན་ཚོགས་ཀྱི་ཚོགས་མིར་ཞུགས་ཏེ་དུས་དེབ་དང་ཚགས་པར། དྲ་ཚིགས་སོགས་སུ་རྩོམ་ཡིག་གང་མང་སྤེལ་བར་མ་ཟད། ཕྱི་ལོ་ ༢༠༡༠ ནས་ ༢༠༡༤ བར་སྐབས་གཉིས་ཀྱི་རྒྱུན་ལས་ཀྱི་ལས་འགན་བཞེས་ཐོག གསར་འགོད་པ་དང་གསར་ཤོག་ >གི་རྩོམ་སྒྲིག་པ་དང་དྲ་རྒྱ་དོ་དམ་པ་སོགས་ཀྱི་ལས་ཀ་བྱས།
གཞན་ཡང་། ༧གོང་ས་སྐུ་ཕྲེང་རིམ་བྱོན་གྱི་ > ལས་པོད་བརྒྱད་དང་།  >  >  >  >སོགས་དེབ་དང་དུས་དེབ། ཚགས་པར་སོགས་མི་ཉུང་བ་ཞིག་རྩོམ་བསྒྲིགས་བྱེད་མྱོང་།
ད་ལན་ཁོང་གིས་བརྩམས་ཆོས་ལྷུག་རྩོམ་དེབ་  > དང་། སྙན་ངག་དེབ་  > གཞས་ཚིག་དེབ་ >བཅས་དེབ་གསུམ་པེན་བོད་ཀྱི་རྩོམ་པ་པོའི་མཐུན་ཚོགས་ནས་པར་བསྐྲུན་བྱས་ཡོད།
དེབ་དང་པོ། ལྷུག་རྩོམ་གྱི་དེབ་  > ལ་  དང་།     དང་   བཅས་སྤྱིའི་སྡེ་ཚན་བཞི་རུ་ཕྱེ་ཡོད་ཅིང་། རྩོམ་ཡིག་བཞི་བཅུས་གྲུབ་པ་ཞིག་ཡིན་པ་དང་། རྩོམ་རིག་ལ་མྱོང་བ་ཟབ་ཅིང་བོད་བཙན་བྱོལ་ཁྲོད་གྲགས་པ་ཆེ་བའི་བོད་མི་མང་སྤྱི་ཟུར་དགེ་རྒན་ཆབ་བྲག་ཕོ་ཉའམ་ལྷ་མོ་སྐྱབས་ལགས་ཀྱིས། “ང་ཁྱོད་ཀྱི་ཀློག་པ་པོ་ཉེ་ཤོས་ཤིག་ཡིན་པས། སྐྲན་ལགས། ཁྱོད་ཀྱི་རང་གཤིས་དང་ཤ་ཁ་དྭངས་པ་བཞིན་ངས་ཁྱོད་ཀྱི་རྩོམ་གཤིས་དྭངས་མོ་མཐོང་། ཁྱོད་ཀྱི་རྣམ་དཔྱོད་དང་མིག་ཟུང་བཀྲ་བ་བཞིན་ངས་ཁྱོད་ཀྱི་སྒྱུ་རྩལ་གྱི་བཀྲག་མདངས་མཐོང་།” ཞེས་དང་། “ཁྱོད་ཀྱིས་ཐོག་མར་སྡོམ་ཚིག་ཅིག་བཀོད་པ་ལྟར། བསམ་པ་རྣམ་དག་དང་བློ་ཐག་རྦད་ཆོད་ཀྱིས་མི་རིགས་འདིའི་ཆེད་དུ་རང་ཉིད་རྩོམ་ཡིག་ཏུ་སྤྲུལ་ཏེ། དྲང་བདེན་གྱི་རྒྱ་ཁར་བཞག་འདུག་པ་ནི་དེབ་འདིའི་ལྗིད་ཚད་རེད་འདུག་ལ། ཁྱོད་རང་ཉིད་ཀྱི་ལྗིད་ཚད་ཀྱང་རེད། ངོ་མ་ལྕི་མོ་འདུག ཇེ་ལྕི་ཇེ་ལྕི་རུ་འགྲོ་བར་སྨོན་”ཞེས་དང་། ཡང་རྩོམ་པ་པོ་ཁོ་རང་གིས་དེབ་འདིའི་རྒྱབ་ཤོག་ཏུ་ “ཕྱིང་དཀར། སྤྱི་ལ་བཏིང་བ་ལས་སྒེར་གྱི་ངོ་སོ་སྲུང་ཆེད་མིན། འདི་ནི་དྲང་བདེན་གྱི་རྒྱ་ཁར་བཞག་པའི་ཕྱིང་དཀར་གྱི་ལྗིད་ཚད་ཀྱང་ཡིན་” ཞེས་ཆེད་བརྗོད་གནང་འདུག
དེབ་གཉིས་པ། སྙན་ངག་གི་དེབ་ > ལ་  དང་         བཅས་སྡེ་ཚན་ལྔ་རུ་ཕྱེ་ཡོད་ཅིང་། ཁྱོན་རྩོམ་ཡིག་རིང་ཐུང་བརྒྱད་ཅུས་གྲུབ་པ་ཞིག་ཡིན། རྩོམ་རིག་ལ་དུང་བ་ཆེ་བའི་རྩོམ་པ་པོ་དང་པེན་མཐུན་ཚོགས་ཀྱི་རྒྱུན་ལས་གངས་དཀར་རྒྱལ་སྲས་ལགས་ཀྱིས། “སྤྱིར་བཏང་ཁོའི་སྙན་ངག་དག་གོ་དཀའ་བའི་དེང་རབས་ཀྱི་འབྲི་སྲོལ་ལ་གཏོགས་པས་ཤར་མར་ཀློག་མཁན་ཞིག་ལ་ཅི་ཡང་རག་ཁག་པ་འདྲ་” ཞེས་དང་། “ཁོ་པ་ནི་ནམ་ཡང་དྲང་བདེན་གྱི་རྒྱབ་རྩར་ལངས་ཤིང་འདང་བརྩེ་དང་རང་གཤིས་བརྟན་པའི་མི་ཞིག་ཡིན་པས་ཁོའི་སྙན་ངག་དག་ཀྱང་སྤྱི་ཚོགས་དང་ཁོར་ཡུག་གི་ཡ་ཡོའི་རྒྱུ་དང་རྐྱེན་ལ་བརྟེན་ནས་ཤར་མར་བཞུར་བ་མ་གཏོགས། རྡོ་ཆག་བཙན་སྒྲིག་ལྟ་བུའི་ཚོར་བ་མེད་པའི་ཚིག་གི་ཚོགས་པ་ཞིག་མིན་”ཞེས་དང་། བརྩམ་ཆོས་འདི་དག་གི་མཇུག་བྱང་དུ། “ཆེ་བ་མི་རིགས་དང་སྤྱི་ཚོགས་ལ་བསམས་ཤིང་། ཆུང་བ་ཚོགས་པ་དང་སྒེར་བ་ཡལ་བར་དོར་བའི་བདེ་སྡུག་བཏང་སྙོམས་ཀྱི་ཚོར་འདུ་རེ་རེ་མ་བཅོས་ལྷུག་པར་བཀོད་པའོ།། མདོར་ན། སེམས་ན་ཀུན་སློང་གཉིས། ཁ་ན་ལྕེ་གཉིས། ལུས་ན་མགོ་གཉིས་གཞར་ཡང་མི་འདོད་ལ་གཟོད་ཀྱང་མི་སྲིད་”ཅེས་དང་། ཡང་  > བཀླགས་པའི་མྱོང་ཚོར་དུ་ “ཚོར་རྟོག་གི་བྱ་ཁྱུ་ཞིག་གནམ་ལ་བརྡལ་འདུག སྙན་དངགས་ཀྱི་རྟ་ཁྱུ་ཞིག་རི་ལ་བརྡལ་འདུག རྡོ་རྗེ་ཚེ་རིང་ཟེར་བ་ཞིག་ཚིག་གིས་བརྡལ་འདུག”ཅེས་བཀོད་དེ་དེབ་འདིའི་སྤྱི་ཁོག་བསྟན་ཡོད་འདུག
དེབ་གསུམ་པ། གཞས་ཚིག་གི་དེབ་ > ལ་  དང་     བཅས་སྡེ་ཚན་ གསུམ་དུ་ཕྱེ་ཡོད་ཅིང་། བོད་ཕྱི་ནང་གི་གཞས་པ་དང་གཞས་མ་སྐོར་ཞིག་གིས་བཏང་ཟིན་པ་དང་། གཏང་འགྱུར་བཅས་ཁྱོན་གཞས་ཚིག་བཞི་བཅུ་ལྷག་གི་གྲུབ་པ་ཞིག་ཡིན་པ་དང་། དེབ་ཀྱི་རྒྱབ་ཤོག་སྟེང་རྩོམ་པ་པོ་ཧོར་ཞི་བདེ་རྒྱ་མཚོ་ལགས་ཀྱིས། “ངུ་སྐད་མཐོ་རུ་སོང་བ་སྙན་ངག་གོ།། ན་ཟུག་ཟབ་ཏུ་སོང་བའང་སྙན་ངག་གོ།། གཞས་ཏེ་དགའ་བས་བླངས་པ་མ་ཡིན་ཏེ།། བྲོ་དེའང་སྤྲོ་བས་འཁྲབ་པ་མ་ཡིན་ནོ།།” ཞེས་དང་། ཆེད་བརྗོད་དུ་རྩོམ་པ་པོས་ “རྩོམ་རིག་སྒྱུ་རྩལ་ནི་ཕུན་སུམ་ཚོགས་པའི་སྤྱི་ཚོགས་ཀྱིས་འཚོ་བ་རོལ་སྟངས་དང་། ཡིད་དུ་འོང་བའི་དགའ་སྐྱོ་ཆགས་སྡང་གི་རྣམ་འགྱུར་མངོན་སྟངས་ལས་བྱུང་བ་ཤ་སྟག་ཡིན་པ་བཞིན། རང་གི་དཀའ་སྡུག་དང་ངལ་རྩོལ་གྱིས་གྲུབ་པའི་ >བྱ་བའི་གཞས་ཚིག་གཅེས་བཏུས་ཀྱི་དེབ་ཆུང་འདིའང་། མངར་སྐྱུར་ཁ་གསུམ་གྱི་བྲོ་བ་ཅི་རིགས་དང་བཅས་རྒྱ་ཆེའི་སྤྱི་ཚོགས་ཀྱི་བཀུར་འོས་ཀློག་པ་པོ་དང་གླུ་གཞས་སྒྱུ་རྩལ་ལ་དོ་སྣང་ཡོད་མཁན་ཚོར་ལེགས་སྐྱེས་ཀྱི་ཚུལ་དུ་ཕུལ་ཡོད་” ཅེས་དང་། ཡང་། མཇུག་བྱང་དུ་དེབ་ཆུང་གསུམ་པོ་འདི་” མི་ཡུལ་དུ་ཕུལ་བ་འདིས་ཀྱང་མ་འོངས་བོད་ཀྱི་སོན་རྩའི་ཚོགས་ལ་བོད་སྐད་གཙང་མ་སྨྲ་བ་དང་། བོད་ཡིག་གིས་ཀྱང་མི་དང་མིའི་ནང་སེམས་མཚོན་ཞིང་རྣམ་པ་ཕུན་སུམ་ཚོགས་པའི་རྩོམ་ལུས་སྣ་ཚོགས་ཤིག་བྲི་ཆོག་པའི་བག་ཆགས་ཅུང་ཟད་འཇོག་ཨེ་ཐུབ་པར་སྨོན་ཞིང་། བོད་ཀྱི་སྒྱུ་རྩལ་རྩོམ་རིག་འཕེལ་རྒྱས་ལ་ཕྱར་བ་གྲུ་འདེགས་ཀྱི་དགེ་མཚན་གང་མཆིས་དགེ་རྒན་བཀའ་དྲིན་ཅན་དག་དང་དྲིན་ཆེན་ཕ་མ་གཉིས་ཀྱི་ཆེད་དུ་བསྔོའོ་” ཞེས་གསལ་པོར་བཀོད་འདུག་པ་སོགས་ཀྱིས་རྩོམ་དེབ་འདི་དག་གི་བརྗོད་བྱ་དང་དགོས་པ། ཉིང་དགོས། བརྗོད་བྱ་རྗོད་བྱེད་ཕན་ཚུན་འབྲེལ་བའི་ཚུལ་དང་། ད་དུང་དེབ་ཀྱི་ཁ་བྱང་དག་ལའང་གནའ་དེང་གི་ཁྱད་ཆོས་འབུར་ཐོན་རེ་འདུག་པ་བཅས་ཀྱིས་རྩོམ་པ་པོ་ཁོང་གི་བསམ་བློའི་ཟབ་ཚད་དང་། བསམ་བློའི་འཁྱེར་སོ། བློ་ཁ་དགའ་ཕྱོགས་སོགས་མ་བཅོས་གསལ་པོར་མངོན་འདུག་པ་བཅས།
བོད་རབ་གནས་ས་ཁྱི། ཆུ་སྟོད་ཟླ་བ། ཕྱི་ལོ་ ༢༠༡༨ ཟླ་ ༠༨ ཚེས་ ༠༨ རྒྱལ་ཀུན་སྙིང་རྗེའི་གཏེར་ཆེན་གསུམ་ལྡན་ངུར་སྨྲིག་འཛིན་པའི་རྣམ་རོལ་ཡོངས་རྫོགས་བསྟན་པའི་མངའ་བདག ༧གོང་ས་༧རྒྱལ་དབང་ཐམས་ཅད་མཁྱེན་པའི་སྐུའི་བླ་གཟའ་དང་། རྩོམ་པ་པོ་ཁོ་རང་སྐྱེས་ཚེས་ངོ་མའི་ཉིན་སྤྱི་ཚོགས་ཁྲོད་པར་འགྲེམས་བྱས་པར་མི་ཡུལ་ལ་ཡོང་བའི་བྱས་རྗེས་ཤིག་ཏུ་མཐོང་སྟེ་རྗེས་སུ་ཡི་རང་དང་སླད་དུ་ཡང་བོད་མི་རིགས་རིག་གཞུང་དང་བཅས་པའི་ཆེད་བརྩོན་པ་རྒྱུན་འཁྱོངས་ཡོང་རེ་བཅས།
གུས་པ་རྩོམ་གྲོགས་ཁྲོ་གཏུམ་མམ་གསར་འགོད་པ་བེའུ་རྫི་རྡ་རྡ་ཡིས་ཕྱི་ལོ་ ༢༠༡༨ ཟླ་ ༠༨ ཚེས་ ༠༨ ཉིན་སྤེལ།


c: text/html

text:
སྐོར་བྲོ་ནི་ཞབས་བྲོ་ཀུན་གྱི་ཡུམ་ཡིན་ཞེས་བརྗོད་ཆོག་ཅིང་། ཅིའི་ཕྱིར་ཞེ་ན། མིའི་རིགས་ཀྱིས་གནའ་ནས་ད་བར་དུ་འཛིན་སྐྱོང་སྤེལ་གསུམ་བྱས་དང་བྱེད་བཞིན་ཡོད་པའི་བྲོ་གར་ཆེ་མ་ཆུང་གསུམ་དང་། སྒོས་སུ་རང་རེའི་བོད་ཀྱི་བྲོ་གར་རིག་གནས་ལ་ཞིབ་ཏུ་བརྟག་ཅིང་དཔྱད་ན། དེ་དག་དང་སྐོར་བྲོའི་བར་ལ་འབྲེལ་བ་མེད་པའམ་སྐོར་བྲོའི་ཆ་མི་ལྡན་པ་གཏན་ནས་མེད། དེ་ཡང་སྐོར་བྲོའི་ལོ་རྒྱུས་ཧ་ཅང་རིང་བའི་ཚུལ་ནི། མིའི་རིགས་ལ་ལོ་རྒྱུས་ཅི་ཙམ་ཡོད་པ་ལྟར། སྐོར་བྲོ་ལའང་དེ་བཞིན་གདའ་བ་ཡིན།
1 ངོ་སྤྲོད།སྐོར་བྲོ་ནི་ཞབས་བྲོ་ཀུན་གྱི་ཡུམ་ཡིན་ཞེས་བརྗོད་ཆོག་ཅིང་། ཅིའི་ཕྱིར་ཞེ་ན། མིའི་རིགས་ཀྱིས་གནའ་ནས་ད་བར་དུ་འཛིན་སྐྱོང་སྤེལ་གསུམ་བྱས་དང་བྱེད་བཞིན་ཡོད་པའི་བྲོ་གར་ཆེ་མ་ཆུང་གསུམ་དང་། སྒོས་སུ་རང་རེའི་བོད་ཀྱི་བྲོ་གར་རིག་གནས་ལ་ཞིབ་ཏུ་བརྟག་ཅིང་དཔྱད་ན། དེ་དག་དང་སྐོར་བྲོའི་བར་ལ་འབྲེལ་བ་མེད་པའམ་སྐོར་བྲོའི་ཆ་མི་ལྡན་པ་གཏན་ནས་མེད། དེ་ཡང་སྐོར་བྲོའི་ལོ་རྒྱུས་ཧ་ཅང་རིང་བའི་ཚུལ་ནི། མིའི་རིགས་ལ་ལོ་རྒྱུས་ཅི་ཙམ་ཡོད་པ་ལྟར། སྐོར་བྲོ་ལའང་དེ་བཞིན་གདའ། རྒྱུ་མཚན་ནི་གནའ་རྫས་རིག་པའི་དཔྱད་འབྲས་ཏེ། སྤྱི་ལོ1973ལོར་མཚོ་སྔོན་རྟ་ཐང་རྫོང་རྟའུ་ཐང་གོང་མར་མིའི་གཟུགས་རིས་བཅོ་ལྔ་སྐོར་གསུམ་དང་། སྤྱི་ལོ1995ལོར་ཐུན་ཏེ་རྫོང་རུ་ཐང་གི་རྨ་ཆུའི་ཡ་ཁར་མི་ཉེར་བཞི་སྐོར་གཉིས་སུ་བགོས་ནས་བྲོ་འཁྲབ་བཞིན་པའི་རྣམ་པ་མཚོན་པར་བྱས་ཡོད་པའི་ཀ་ཏོ་ར་སྔོག་འདོན་བྱས་པ་དག་ནི་ལོ་ངོ་བཞི་སྟོང་ནས་ལྔ་སྟོང་ཡན་གྱི་ལོ་རྒྱུས་ལྡན་པའི་གནའ་རྫས་དངོས་ཡིན་ཚུལ་བརྗོད་པ་ལས་ཟུར་ཙམ་རྟོགས་ཐུབ།
གནའ་རྫས་དེ་དག་ལས་བྲོ་གར་འཁྲབ་པའི་རྣམ་པ་ཅན་གྱི་ཚོན་རྫའམ་ཀ་ཏོ་རའི་སྟེང་བཀོད་པའི་ཞབས་བྲོའི་གཟུགས་རིས་ལས་བྲོ་པའི་གོན་པ་དང་། ཉམས་འགྱུར། གྲལ་གཤར་གྱི་འགྱུར་ལྡོག་སོགས་ལ་དབྱེ་ཞིབ་བྱས་ན། སྐབས་དེའི་སྐོར་བྲོ་ནི་དར་རྒྱ་ཆེ་ཞིང་རིག་གནས་ཆུ་ཚད་མཐོ་བ་མངོན། རྒྱུ་མཚན་བྲོ་པ་རྣམས་ཀྱིས་ཕན་ཚུན་ལ་ལག་འཇུས་བྱས་ནས་སྐོར་བྲོ་འཁྲབ་པ་དང་། རྐང་བའི་སྒྲིག་དབྱིབས་ལས་འཁྲབ་སྟངས་གོམ་འགྲོས་མང་ལ་འགྱུར་ལྡོག་ལྡན་པ་སྟེ། གྲལ་གཤར་ལ་གོར་གོར་གཙོ་བྱས་ཏེ། གཤར་གཤར་དང་སྡེབ་གཤར། དྲང་གྲལ་དང་ཐད་གྲལ་སོགས་ཀྱི་སྒོ་ནས་བྲོའི་འཁྲབ་སྟངས་མཚོན་འདུག དེ་མིན་འཁྲབ་གོས་གྱོན་པའང་སྤུས་ལེགས་ཡིན་པ་མ་ཟད། ཡུལ་ཕྱོགས་ཀྱི་ཁྱད་ཆོས་གསལ་བོར་མངོན་འདུག དཔེར་ན། མཚོ་སྔོན་རྟ་ཐང་རྫོང་རྟའུ་ཐང་ནས་ཐོན་པའི་ཚོན་རྫའམ་ཀ་ཏོ་རའི་སྟེང་གི་བྲོ་པའི་གྱོན་པ་ནི། མགོ་ན་མགོ་སྐྲ་ཆ་ལས། །ལུས་ལ་ར་ལྤགས་གཡང་བཟོས། །གོ་ལྷམ་བདེ་འཇམ་གོན་ནས། །སྤྲོ་སྐྱིད་གར་ལ་རོལ་སོང་། །ཞེས་པ་ལྟ་བུ་དང་། ཐུན་ཏེ་རྫོང་རུ་ཐང་རྨ་ཆུའི་ཁུགས་སོ་ནས་ཐོན་པའི་ཚོན་རྫའི་སྟེང་གི་སྐོར་བྲོ་འཁྲབ་མཁན་གྱི་བྲོ་པའི་གྱོན་ཆས་ནི། མགོ་ལ་ཝ་ཞྭས་ཟུར་བརྒྱན། །གནའ་ལྤགས་་སློག་ཐུང་ལྷུག་སྤྲས། །སྟོད་སྨད་ལུས་རྒྱན་ཡང་མོ། །སྐོར་བྲོ་གར་གྱིས་བཟི་སོང་། །ཞེས་པ་ལྟར་གཟུགས་དབྱིབས་ལེགས་བྲིས་བྱས་ཡོད་པས་མཚོན་ནོ། །
2 འཁྲབ་སྟངས།
སྐོར་བྲོའི་འཁྲབ་སྟངས་ཀྱི་ཆ་ནས་བཤད་ན། སྐབས་དེའི་མི་རྣམས་ཀྱི་སྤྲོ་བ་དང་རེ་མོས། ཡང་ན་དུས་སྟོན་གྱི་མཛད་སྒོ་གང་དེའི་མཁོ་གལ་སྒྲུབ་པར་རི་ལུང་པ་རེ་ན་ཆུ་རེ། ས་ཡུལ་ཕྱོགས་རེ་ལ་དཔེ་རེ་ཞེས་ཟེར་བའི་ལུགས་ལྟར། མདོ་དབུས་ཁམས་གསུམ་གྱི་ཡུལ་ལུང་སོ་སོའི་གོམས་འདྲིས་དང་ཁྱད་ཆོས་ལྟར་བརྗོད་བྱའི་སྙིང་བོ་མ་དོར་པར་རྗོད་བྱེད་ཚིག་དང་དབྱངས་རྟ་འོས་འཚམས་ཤིག་ལ་གླུ་བྲོ་གར་གསུམ་མཉམ་སྦྱོར་བྱས་ཏེ། མི་མང་ལྷན་དུ་འདུས་ས་རུ། །ཕན་ཚུན་ལག་རྡང་དཔུང་ཐུག་གིས། །སྤྲོ་སྐྱིད་སེམས་ཁམས་དབང་བསྒྱུར་ཏེ། །སྐྱིད་པའི་སྐོར་བྲོ་སྣ་ཚོགས་འཁྲབ། །མེ་ཕུང་སྦར་པའི་མཐའ་འཁོར་རུ། །མེ་སྟག་འཚུབ་འདྲའི་སྐོར་བྲོ་རྩེད། །གཤར་སྐོར་ཕྲེང་གསུམ་འདོད་མོས་ལྟར། །ལུས་ཀྱི་དགྱེ་སྒུར་འཁོར་གསུམ་ལ། །རྐང་ལག་བདེ་མྱུར་མཆོང་ལྡིང་སྦྱར། །གྱོན་གོས་འཁྲབ་ཆས་སྣ་ཚོགས་ནི། །གང་འདོད་ཡིད་ཀྱི་ལྟད་མོ་བསྒྱུར། །ཞེས་པ་ལྟར་རོ། །
3 ཞར་བྱུང་།
སྐོར་བྲོའི་རིག་གནས་གནའ་ནས་ད་ལྟའི་བར་འཛིན་སྐྱོང་སྤེལ་གསུམ་བྱས་མཐར། ཡུལ་ལུང་གི་གོམས་འདྲིས་དང་དུས་ཀྱི་ཁྱད་ཆོས་མངོན་པར་གསལ་བའི་སྐོར་བྲོ་འདྲ་མིན་སྣ་ཚོགས་ཤིག་བྱུང་དང་འབྱུང་བཞིན་པ་འདིར་མིང་ཙམ་བགྲང་ན། ཨ་མདོའི་ཡུལ་དུ་གནའ་བོའི་རྫོང་རུ་སྐོར་བྲོ་དང་། རྟ་ཐང་སྐོར་བྲོ། ཙན་དན་ཁྲོ་ལོ། སྒྲ་ལ་སེང་སྐད། ད་དགའ་ཏ་ལེ། ཨ་འགྲོ་སོ་ལོ་ལོ། ཁ་བ་གངས་ཀྱི་མེ་ཏོག མཚོ་སྔོན་ཁ་ཁུ་ལིང་བཞིན་དུ་མཛེས་སོང་ལྟ་བུ་དང་། སྟོད་ན་ནག་ཆུ་དང་ལྷ་སའི་སྐོར་བྲོ། བར་ན་ཆབ་མདོ་དང་ཁམས་ཡུལ་སྐོར་བྲོ། སྨད་ན་བླ་བྲང་དང་འཇང་གི་སྐོར་བྲོ་སོགས་གང་མང་ཡོད། གཞན་ཡང་ཉེ་ཆར་གསར་དུ་བསྒྲིགས་པའི་མཚོ་ལྷོའི་སྐོར་བྲོ་ཁག་དང་པོ་དང་གཉིས་པ་སོགས་ཁྱབ་བརྡལ་དུ་བཏང་ནས། གནའ་དུས་ལོ་སར་དང་། དུས་སྟོན། དགོང་ཚོགས་སོགས་བྱ་འགུལ་རེ་གཉིས་ཤིག་གི་སྟེང་རང་གྲུབ་བམ་རྩ་འཛུགས་འོས་འཚམས་ཤིག་བྱས་པ་ལས་འཁྲབ་པའི་བྲོ་གར་ཞིག་ནས་འཕེལ་རྒྱས་སུ་ཕྱིན་ཏེ། ད་ལྟར་བོད་རང་རིགས་ལས་བརྒལ་ནས་རྒྱལ་ཡོངས་མི་རིགས་ལྔ་ལྔས་མཐའ་གཅིག་ཏུ་དགའ་བསུ་དང་། གཞན་ཡང་འཛམ་གླིང་ཡུལ་གྲུ་ཁག་ཏུ་བྲོ་འཁྲབ་པར་ན་མཉམ་ལང་ཚོ་དར་ལ་དབབ་དགོས་ཞེས་པའི་ཐིག་ཤིང་ལས་འགོངས་ཏེ། ཁོར་ཡུག་གི་གུ་ཡངས་དོག་དང་། དུས་ཚོད་ལ་ཚད་བཀག་མེད་པར་མི་དུ་མ་ལྷན་དུ་འདུས་རྗེས། རོལ་མོའི་དབྱངས་འགྲོས་དང་བསྟུན་ནས་ཕྱག་དང་ཞབས་ཀྱིས་རྒྱ་འདེབས་དང་པ་དང་། ལུས་ཀྱིས་དགྱེ་སྒུར་འཁྱོག་གསུམ་བྱས་ཏེ། རང་སེམས་ཀྱི་འདུན་མ་མཚོན་པའམ། ཡང་ན་ལུས་ཕུང་སྦྱོང་བརྡར་དང་སེམས་ཁམས་སྙོམ་སྒྲིག་བྱེད་པའི་ལུས་རྩལ་གྱི་རྣམ་གྲངས་ཤིག་སྟེ། མདོར་ན་གར་མཁན་དང་ཡུལ་དུས་ལ་བཀག་རྒྱ་མེད་པར་སྐྱེས་ཕོ་མོ་རྒན་གཞོན་ཚང་མས་དུས་མཉམ་གཅིག་ཏུ་ཞབས་བྲོ་འཁྲབ་ཆོག་པའི་བྲོ་གར་ཞིག་ཏུ་གྱུར་པའོ། །
དཔྱད་གཞིའི་ཡིག་ཆ།1 ནག་པོ་སྐལ་བཟང་གིས་གཙོ་སྒྲིག་བྱས་པའི 《བོད་ཀྱི་ཞབས་བྲོ་རིག་གནས་ཤེལ་དཀར་ཕྲེང་བ》 མཚོ་སྔོན་མི་རིགས་དཔེ་སྐྲུན་ཁང་། 2014ལོའི་ཟླ11པར་དཔར་ཐེངས་དང་པོ་དཔར། ཤོག་ངོས27-33ན་གསལ།

robotstxt: allowed

filter: keep


text:
སྤྱི་ལོ་༡༩༦༩ལོར་མཁན་པོ་ལུང་རྟོགས་བསྟན་པའི་ཉི་མ་མཆོག་གིས་རྒྱ་གར་དུ་བོན་དགོན་ཞིག་ཕྱག་བཏབ་གནང་ཡོད། ཁོང་ནི་སྤྱི་ལོ་༡༩༢༩ལོར་ཨ་མདོའི་ཤར་བྱང་ཤར་ཁོག་ཡུལ་དུ་སྐུ་འཁྲུངས་ཤིང་སྐྱང་ཚང་དགོན་དུ་རིག་པའི་གནས་བཅུ་ལ་སྦྱངས་པ་མཛད། སྤྱི་ལོ་༡༩༥༤ ལོར་དགེ་བཤེས་ལྷ་རམས་པའི་མཚན་རྟགས་ཐོབ་རྗེས་ཁོང་གི་ཡོངས་འཛིན་གྱིས་རྒྱལ་རོང་ཁྲོ་སྐྱབས་སུ་བསྟན་པ་སྤེལ་བར་མངགས། ཁོང་གི་དགེ་བའི་བཤེས་གཉེན་བསྟན་འཛིན་བློ་གྲོས་རྒྱ་མཚོ་(༡༨༨༩—༡༩༧༥)ཡི་དགོངས་འདོད་ལྟར་བོན་གྱི་བཀའ་འགྱུར་ཆ་ཚང་རང་དགོན་དུ་གདན་དྲངས། ཁོང་ཉིད་རྒྱལ་རོང་ཡུལ་ནས་ཚུར་ལོག་ཕེབས་རྗེས། ཡོངས་འཛིན་བསྟན་འཛིན་བློ་གྲོས་ཀྱི་བཀའ་སློབ་ལྟར་དབུས་གཙང་དུ་ཕེབས་ནས། བོན་གྱི་མ་དགོན་སྨན་རི་དང༌། གཡུང་དྲུང་གླིང༌། དེ་བཞིན་རི་བོ་དགེ་ལྡན་པའི་ལུགས་ཀྱི་དགོན་འབྲས་སྤུངས་སོགས་སུ་སློབ་གཉེར་རྒྱ་ཆེར་མཛད། དེ་རྗེས་ཁོང་རྒྱ་གར་དུ་ཕེབས་པ་དང༌། སྤྱི་ལོ་༡༩༦༠ལོ་ནས་བཟུང་འཆད་རྩོད་རྩོམ་གསུམ་ལས་རྩོམ་གྱི་ལས་ལ་ཞུགས། སྤྱི་ལོ་༡༩༦། ལོར་ལུང་རྟོགས་བསྟན་པའི་ཉི་མ་དང༌། སློབ་དཔོན་བསྟན་འཛིན་རྣམ་དག དེ་བཞིན་རང་ཉིད་བཅས་སློབ་དཔོན་ཆེན་མོ་སེ་ནེ་མུ་རུབ་(Sneiigrove)ཀྱིས་ལུན་ཏུན་སློབ་གྲྭ་ཆེན་མོར་གདན་ཞུ་གནང༌། ལུང་རྟོགས་བསྟན་འཛིན་ཉི་མ་མཆོག་ལུན་ཏུན་དུ་བཞུགས་རིང༌། ཡེ་ཤུའི་ཆོས་ལུགས་ལ་ཞིབ་འཇུག་གནང་རྒྱུའི་སྤྲོ་སྣང་འཕེལ་ཞིང་ཞིབ་འཇུག་དང་སློབ་ཁྲིད་གནང་ཞོར་དུ་ཡེ་ཤུའི་ཆོས་ལུགས་སྐོར་ལ་བསམ་ཞིབ་གནང་གི་ཡོད། ཁོང་དབྱིན་ཇིའི་རྒྱལ་ཁབ་ཀྱི་ཡེ་ཤུའི་ཆོས་ཁང་མང་པོར་གདན་ཞུ་བྱས་ཡོད་ལ། ཨོ་སེ་ཕོ་རྡ་(Oxford)ཡི་གནའ་བོའི་ཕོ་བྲང་སོགས་ཡེ་ཤུའི་ཆོས་ལུགས་ཀྱི་གནས་མཆོག་དུ་མར་བཞུགས་མྱོང་ཡོད། རྗེས་སུ་ཁོང་ཡོ་རོབ་ཀྱི་ཤེས་རིག་འབྱུང་གནས་ཀེ་རི་སི་(Greece)རུ་ཕེབས་ནས་དེར་ཡོད་ཀྱི་ཆོས་ཁང་མང་པོར་ལྟ་སྐོར་མཛད་པ་དང༌། སྤྱི་ལོ་༡༩༦༤ལོར་ཁོང་དང་ཡེ་ཤུའི་ཆོས་ལུགས་ཀྱི་དབུ་འཛིན་(འདས་ཟིན་)གཉིས་དབྱི་ཐ་ལིའི་རྒྱལ་ས་རོ་མ་རུ་ཞལ་མཇལ་གླེང་མོལ་གནང་རྒྱུའི་གོ་སྐབས་ཐོབ། སྤྱི་ལོ་༡༩༦༨ལོར་ཁོང་སྨན་རིའི་ཁྲི་ཐོག་༣༣པར་བཀོད། འོན་ཀྱང༌། སྐབས་དེ་དུས་ཁོང་ནོ་ཝེར་རྒྱལ་ཁབ་ཀྱི་ཨོ་སེ་ལོ་སློབ་གྲྭ་ཆེན་མོར་ཞིབ་འཇུག་གི་ལས་དོན་མཛད་བཞིན་ཡོད་པས་ཁོང་གིས་རང་ཉིད་སྨན་རིའི་ཁྲི་པར་བཀོད་པའི་གནས་ཚུལ་མཁྱེན་མེད།
ཁོང་ནོ་ཝེར་ནས་ཕྱིར་ལོག་ཕེབས་རྗེས། རྒྱ་གར་དུ་བོན་བསྟན་རྒྱུན་འཛིན་དར་སྤེལ་གཏོང་རྒྱུའི་ལས་འགན་ལྗིད་པོ་དེ་ཉིད་ཕྲག་ཐོག་ཏུ་འཁུར་གནང་མཛད་པ་དང༌། ལོ་ངོ་བཅུ་བཞི་ལྷག་ཙམ་རིང་འབད་བརྩོན་ཧུར་ཐག་གནང་བ་བརྒྱུད། གྲྭ་བཙུན་བསྡོམས་བརྒྱ་དང་ཉི་ཤུ་དང༌། བོན་གྱི་གཞུང་དང་བོད་ཀྱི་རིག་གནས་སྤྱི་བྱེ་བྲག་གང་སར་སློབ་གཉེར་བྱ་ཡུལ་གྱིདགོན་པ་ཞིག་བཞེངས་གནང་མཛད་ཡོད།
གཤམ་དུ་ངོ་སྤྲོད་ཞུ་རྒྱུའི་བོན་ལུགས་ཀྱི་གར་འཆམ་དེ་ཡང་སྤྱི་ལོ་༡༩༧༡ལོར་ལུང་རྟོགས་བསྟན་འཛིན་ཉི་མ་སྐུ་ངོ་མས་མྱུར་སྐྱོབ་མཛད་པ་ཞིག་ཡིན། ཁོང་ནི་འཆམ་དེ་ཉིད་ལ་སླར་ཡང་བླ་སྲོག་འབྱིན་མཁན་གྱི་བྱེད་པོ་འབའ་ཞིག་ལགས། དེ་ཡང་ཁོང་ཨ་མདོ་ཁུལ་གྱི་རང་དགོན་དུ་སློབ་གཉེར་མཛད་སྐབས། ལོ་ངོ་དྲུག་ཏག་ཏག་གར་འཆམ་གྱི་འགན་འཁྲི་བཞེས་མྱོང་ཡོད་པ་སྟེ། ལོ་གསུམ་རིང་འཆམ་མཇུག་ཅེས་འཆམ་འཁྲབ་སྐབས་གྲལ་མཇུག་ཏུ་བཞུགས་པ་དང༌། ཕྱིས་ཀྱི་ལོ་གསུམ་རིང་འཆམ་དཔོན་ཞེས་འཆམ་འཁྲབ་སྐབས་གྲལ་འགོར་བཞུགས། འཆམ་དཔོན་དང་འཆམ་མཇུག་གཉིས་ནི་གཞོན་སྐྱེས་གྲྭ་བཙུན་རྣམས་ལ་འཆམ་འཁྲབ་སྟངས་སློབ་རྒྱུ་དང་འཆམ་ཁྲིམས་ལག་བསྟར་བྱེད་མཁན་ཞིག་ཡིན། འཆམ་དངོས་སུ་འཁྲབ་སྐབས་འཆམ་དཔོན་དེ་འཆམ་འཁྲབ་མཁན་རྣམས་ཀྱི་གྲལ་འགོར་ཕེབས་ནས་འཆམ་འཁྲབ་ཅིང༌། འཆམ་མཇུག་གིས་གྲལ་མཇུག་ཏུ་བསྡད་ནས་འཆམ་གྱི་གྲལ་ཡག་པོ་སྲུང་ཐབས་བྱེད་ཀྱི་ཡོད། བོད་དུ་དར་བའི་འཆམ་ལ་ཡུལ་དུས་མི་འདྲ་བར་སོ་སོ་རང་གི་ཁྱད་ཆོས་ལྡན་ཞིང༌། གཤམ་དུ་ངོ་སྤྲོད་ཞུ་རྒྱུའི་འཆམ་གསུམ་པོ་དེ་ནི་བོན་ལུགས་ཀྱི་གལ་ཆེའི་འཆམ་རིགས་གསུམ་ཡིན།
དང་པོ། མ་རྒྱུད་ཚོགས་འཆམ།
འཆམ་དེ་ལ་མ་རྒྱུད་ཚོགས་འཆམ་ཞེས་བརྗོད་དགོས་དོན་ནི། འཆམ་དེ་ཉིད་འཁྲབ་སྐབས་མ་རྒྱུད་ཀྱི་དཀྱིལ་འཁོར་བཟོས་རྗེས། བོན་ལུགས་ཀྱི་ཆོ་ག་གཞན་དང་འདྲ་བར་རྣལ་འབྱོར་གྱི་ཆོ་གའི་ལམ་ནས་ཐར་པའི་ལམ་ལ་བགྲོད་པའི་ཚུལ་བསྟན་པས་སོ། འཆམ་དེ་འཁྲབ་སྐབས་འཁྲབ་མཁན་ཚོས་ཞྭ་ནག་གྱོན་པའི་སྲོལ་ཡོད་པ་དང༌། ཞྭ་ནག་པོ་དེའི་འབྱུང་ཁུངས་སྐོར་ད་ལྟ་གསལ་པོ་མ་ཤེས་ནའང༌། མིག་སྔར་ཞྭ་དེ་རིགས་བོད་ཀྱི་ཆོས་ལུགས་གྲུབ་མཐའ་ཚང་མས་བེད་སྤྱོད་བྱེད་བཞིན་ཡོད།
མ་རྒྱུད་ཚོགས་འཆམ་ཞེས་པའི་འཆམ་དེ་ནི་འཆམ་མིང་ཁྲོད་ཚོགས་ཞེས་པའི་མིང་བརྡ་ཡོད་པ་ལྟར་དེ་ནི་ཚོགས་སིལ་བ་དང་འབྲེལ་བ་ལྡན་པ་ཞིག་ཡིན། ཚོགས་ཞེས་པ་ནི་ཡི་དམ་གྱི་མཆོད་རྫས་ལ་གོ་ལ། འདུ་ཚོགས་ལའང་གོ་བ་ཡིན། མཆོད་རྫས་ལ་གོ་བའི་ཚོགས་ནི་རྩམ་པ་དང༌། མར། ཕྱུར་བ། ཤིང་འབྲས་སྐམ་པོ། ཆང་བཅས་མཉམ་བསྲེས་བྱས་ནས་གྲུབ་པའི་མཆོད་རྫས་ཤིག་ཡིན།
སྔར་འཆམ་དེ་འཁྲབ་སྐབས་ལྟད་མོ་བ་ཡོང་མི་ཆོག་ལ་འཆམ་ལ་ཞུགས་མཁན་ཡང་ཆོ་ག་དེ་དག་སྤེལ་མཁན་གྱི་གྲྭ་བཙུན་ཤ་སྟག་ཡིན་དགོས། དེར་བརྟེན་འཆམ་དེ་ནི་གསང་བའི་རང་བཞིན་ལྡན་པའི་ཆོ་ག་ཞིག་ཡིན། འོན་ཀྱང༌། དུས་རབས་བཅོ་ལྔ་པ་ནས་བཟུང༌། འཆམ་དེ་རིམ་བཞིན་སྐྱེ་བོ་ཕལ་པའི་མིག་ཡིད་རྣ་བའི་དགའ་སྟོན་ཏུ་འགྱུར་འགོ་ཚུགས་ཤིང༌། དེ་ཡང་སྲོལ་རྒྱུན་གྱི་འཆམ་གཞན་དང་འདྲ་བར་ལོ་ལྟར་དུས་ཆེན་སྐབས་ཀྱི་སྟོན་མོའི་གྲུབ་ཆ་ཞིག་ཏུ་གྱུར་ཡོད།
ཆོ་ག་དེའི་ནང་བེད་སྤྱོད་པའི་དཔེ་ཆ་ནི་མ་རྒྱུད་རྒྱུད་གསུམ་ཞེས་པའི་དཔེ་ཆའི་ནང་ནས་དྲངས་པར་གྲགས། དེ་ཡང་བོན་གྱི་ལོ་རྒྱུས་ལྟར་ན། བོད་ཀྱི་བཙན་པོ་ཁྲི་སྲོང་ལྡེ་བཙན་(༧༤༢—༧༩༧)གྱིས་དུས་རབས་བརྒྱད་པའི་སྐབས་བོན་སྣུབ་སྐབས། བོན་གྱི་གལ་ཆེའི་དཔེ་ཆ་གསུམ་པོ་དེ་དག་གཙང་གི་རྟ་ནག་དུང་ཕོར་གྱི་བྲག་ཕུག་ནང་སྦས་པ་དང༌། དུས་རབས་བཅུ་གཉིས་པའི་ནང་དུ་གུ་རུ་རྣོན་རྩེ་(༡༡༣༦ལོར་འཁྲུངས་)ཡིས་དཔེ་ཆ་དེ་དག་གཏེར་ནས་བཏོན་ཏེ་དེའི་ནང་དོན་ཁྱབ་གདལ་གཏོང་འགོ་ཚུགས། མཐའ་མ་དཔེ་ཆ་དེ་དག་གཙང་དར་སྡིང་ཁུལ་དུ་གནས་བཅའ་བའི་གཤེན་ཚང་གི་ལག་ཏུ་སོན། ཤོད་སྲོལ་ལྟར་ན། གཤེན་ཉི་མ་རྒྱལ་མཚན་(༡༣༦༠ལོར་འཁྲུངས་)གྱིས་འཆམ་དེ་ཐོག་མར་སྲོལ་བཏོད་ཅིང་ཁྱབ་གདལ་དུ་བཏང་བར་གྲགས། མ་རྒྱུད་ཚོགས་འཆམ་གྱི་འདོན་པ་དང༌། དབྱངས་རྟ། འཁྲབ་ཚུལ་བཅས་ནི་བོན་ཀྱི་གྲུབ་མཐའ་འཛིན་པ་རྣམས་ཀྱི་ཁྲོད་དུ་དམིགས་བསལ་རང་བཞིན་གྱི་ཁྱད་ཆོས་ལྡན་པ་ཞིག་ཡིན་ལ། དེ་ནི་གཤེན་ཚང་གིས་འཕེལ་རྒྱས་བཏང་བའི་འཆམ་ཞིག་ཡིན་པས་ན་གཤེན་ལུགས་ཞེས་གྲགས།
འཆམ་དེ་འཁྲབ་པའི་ལེ་ཚན་བང་རིམ་ཁག་གསུམ་དུ་དབྱེ་ནས་ཡོད་པ་དེ་དག་ཀ་ཁ་ག་བཅས་གསལ་བྱེད་ཡི་གེ་གསུམ་གྱིས་མཚོན་པར་བྱས་ཡོད་ལ། དེའི་ཁྲོད་དུ་རོལ་ཆ་དཀྲོལ་གཏོང་བྱེད་མཁན་དང་འཆམ་འཁྲབ་མཁན་གྱིས་འདོན་པའི་མན་ངག་ཀྱང་ཚུད་ཡོད། དེ་ཡང༌།
ཀ། ཚོགས་རྔ་ཆེན་མོ། བདེ་ལེགས་སུ། ཧེ་ཡེ་ཞེས་ཁྲོ་ཚོགས་ཚོགས་ལ་བྱོན་ཅིག་དབལ་མོ་མ་ཚོགས། ཚོགས་ལ་བྱོན་ཅིག་དབལ་མོ་མ་ཚོགས། ༥ཚོགས་ལ་དགོངས་ཤིག་ཇ་ཧུམ་ཇ་ཧུམ། སར་བུ་ཕུ་ཇ། ཧེ་རུ་ཧེ་རུ། བྱམས་བརྩེའི་ཞལ་ཁར།༡༠གདང་བའི་དབྱིངས་སུ། སྣང་སྲིད་བསྒྲལ་བའི། ཚོགས་མཆོད་འབུལ་ལོ། ཤར་ཏྲུཾམ་བྷུ་དཧའི། ཕུ་ཙེ་ཕུ་ཙེ། ཤ་ཏྲུམ་བྷུ་དཧའི། ཕུ་ཙེ་ཕུ་ཙེ། ཁྱུང་ལྟར་ལྡིང་བས། བྱིན་རླབས་ནས། སེང་ལྟར་མཆོངས་བས། ༢༠ད་སྒྲོལ་ཅིག སྟག་ལྟར་རྔམ་པས། ཁ་རམ་ཁ་ཧི། རྔམ་བརྗིད་དྲག་པོ། མངོན་སྤྱོད་ཀྱིས། ༢༥འཕིན་ལས་ཀུན། དེང་འདིར་སྒྲུབ་ཅིག། དབྱིངས་ཀྱི་ལྷ་མཆོག་མཁའ་ལ་སྐུར་བཞེངས། ཀློང་དུ་ལས་བཞིའི། ༣༠འཕིན་ལས་མཛོད་ཅིག ཨེ་མ་ཧོ། བདེར་གཤེགས་རྣམས་ཀྱིས། བག་ཆགས་བྱང་བར་མཛོད།
ཁ། སྲིད་རྒྱལ་དྲུག་རྒྱག བདེ་ལེགས་སུ། ༣༥དབྱིངས་ཀྱིལྷ་མཆོག ཀློང་དུ་ལས་བཞིའི། འཕྲིན་ལས་མཛོད་ཅིག ཕུ་ཙེ་ཕུ་ཙེ། ༤༠ཞི་ཁྲོ་འབར་བའི། ལྷ་ཚོགས། དམ་ཅན་དཔལ་མོ། མ་ ཚོགས། བོན་སྐྱོང་སྲུང་མ། ༤༥རྣམས་ཀྱིས། སྨན་རག་གཏོར་ཚོགས། བཞེས་ནས། མཆོག་དང་ ཐུན་མོང༌། དངོས་གྲུབ། ༥༠དེང་འདིར་བདག་ལ། སྩོལ་ཅིག
ག གཏོར་རྔ་ཆེན་མོ། བདེ་ལེགས་སུ། དབྱིངས་ཀྱི་ལྷ་མཆོག མཁའ་ལ་སྐུར་བཞེངས། ༥༥ཀློང་དུ་ལས་བཞིའི། འཕྲིན་ལས་མཛོད་ཅིག ཀྱེ། ཞི་ཁྲོའི་ལྷ། དཔལ་མོ་ཚོགས། ༦༠བོན་སྐྱོང་རྣམས། སྨན་རག་དཔལ་གཏོར་བཞེས་བཅས་སོ།
གཉིས་པ། གཟེ་མ་དགུ་འཆམ།
བོན་ལུགས་ཀྱི་འཇིག་རྟེན་ཆགས་ལུགས་ཀྱི་ལྟ་ཚུལ་ལྟར་ན། འཇིག་རྟེན་ནམ་སའི་གོ་ལ་འདི་བཞིན་སྒོ་ང་ལས་སྐྱེས་ཤིང་བུ་མོ་སྤུན་མཆེད་དགུ་པོ་ཚུད་པའི་སྐྱེ་འགྲོ་ཐམས་ཅད་སྒོ་ང་ལས་སྐྱེས་པར་འདོད། སྒོ་ང་ལས་སྐྱེས་ཞེས་པའི་ལྟ་བ་དེ་ནི་བོད་ཀྱི་གནའ་བོའི་ཤོད་སྲོལ་ཞིག་ཡིན་པ་དེ་དང་བོན་ཆོས་དབར་འབྲེལ་བ་གཏིང་ཟབ་ལྡན་ཡོད།
གོང་གསལ་འཇིག་རྟེན་ཁམས་ཆགས་ཚུལ་གྱི་ལྟ་ཚུལ་དེ་དང་ཆ་འདྲ་བ་ཞིག་ཡོད་པ་ནི་སྲིད་པ་སངས་པོ་འབུམ་ཁྲི་ཞེས་པའི་ལྷ་དེ་ས་ཡི་གོ་ལ་འདིའི་ཕ་རུ་འདོད་ལ། ལྷ་མོ་ཆུ་ལྕམ་རྒྱལ་མོ་དང་སྲིད་པ་སངས་པོ་འབུམ་ཁྲི་གཉིས་འགྲོ་བ་མི་ཡི་ཡབ་མེས་ཡིན་པར་འདོད། ལྷ་མོ་ཆུ་ལྕམ་རྒྱལ་མོས་བོན་གྱི་ལྷ་ཚོགས་ཁྲོད་གལ་ཆེའི་གནས་བབ་བཟུང་ཡོད་ལ། མ་རྒྱུད་ཀྱི་ལྷ་དེ་ནི་ནང་པ་སངས་རྒྱས་པའི་ཆོས་ལུགས་ལྟར་མ་ཡིན་པར། ས་སྐྱེས་རྡོ་སྐྱེས་ཀྱི་ཆོས་ལུགས་དད་མོས་དང་འབྲེལ་བའི་ཕུན་སུམ་ཆོགས་པའི་ལྷ་སྒྲུང་ཁྲོད་དུ་རྐང་པ་བརྟན་པོར་ཚུགས་ནས་གནས་ཡོད།
ལྷ་མོ་ཆུ་ལྕམ་ནི་མཚན་རྟགས་དང་ཁྱད་ནུས་མི་འདྲ་བ་དུ་མའི་རྣམ་པའི་འོག་མངོན་པར་བྱེད་ཅིང༌། དེས་ཞི་ཁྲོ་ཅི་རིགས་ཀྱི་ལམ་ནས་བོན་གྱི་གསང་བ་དང་གསང་བ་མ་ཡིན་པའི་ཆོས་ལུགས་ཆོ་གའི་ཁྲོད་དུ་གལ་ཆེའི་གོ་གནས་བཟུང་ཡོད། ལར་ལྷ་མོ་དེ་ནི་འཇིག་རྟེན་ལས་འདས་པའི་ལྷ་ཞིག་རེད་ནའང༌། དེའི་བྱེད་ལས་ནི་མིང་མཚན་མི་འདྲ་བའི་ཐོག་ནས་གསང་བའི་ལྷ་ཡི་ཟླ་བོར་སྡོད་པ་དེའོ། ལྷ་དེ་ཉིད་ཀྱི་ཆོས་སྐྱོང་སྲུང་མའི་སྐབས་ཀྱི་མཚན་ནི་སྲིད་པ་རྒྱལ་མོ་ཞེས་འཇིག་རྟེན་གྱི་རྒྱལ་མོར་བརྩི་བ་ཡིན།
ཤོད་སྲོལ་ལྟར་ན། ལྷ་མོ་ཆུ་ལྕམ་དེ་ཉིད་རེ་ཞིག་ལྷ་ཡི་ཡུལ་དུ་ལྷ་རྒོད་ཐོག་པ་ཡི་ཟླ་བོར་བཞུགས། ཁོང་གཉིས་བཤོས་པ་ལས་སྒོ་ང་ཉི་ཤུ་རྩ་བདུན་འཁྲུངས། ཐོག་མའི་སྒོ་ང་དགུ་པོ་རེ་རེ་ལས་གཟུགས་མི་ཡིན་ལ་མགོ་བོ་དུད་འགྲོའི་རྣམ་པ་ཅན་གྱི་བུ་མོ་སྤུན་དགུ་སྐྱེས། བུ་མོ་སྤུན་མཆེད་དགུ་པོ་རྣམས་སྟག་ལ་མེ་འབར་གྱིས་ཆོས་སྐྱོང་སྲུང་མར་བཀོད། དེ་རྗེས་ཀྱི་ཚོན་སྣ་ཅན་གྱི་སྒོ་ང་དགུ་པོ་ལས་སླར་ཡང་དུད་འགྲོའི་མགོ་བོ་ཅན་གྱི་ལྟ་མོ་དགུ་འཁྲུངས་པ་ཐམས་ཅད་ཆོས་སྐྱོང་སྲུང་མར་བཞག་མཐའ་མའི་སྒོ་ང་དགུ་པོ་ལས་བརྒྱད་ནི་རིན་ཆེན་རྫས་ཀྱིས་གྲུབ་པ་ཡིན་ལ། སྒོ་ང་མཐའ་མ་ཉི་ཤུ་རྩ་བདུན་པ་དེ་ནི་རྡོ་ཡི་སྒོ་ང་ཡིན། རིན་ཆེན་ལྕགས་རིགས་སོགས་ལས་གྲུབ་པའི་སྒོ་ང་རྣམས་ནི་འཇིག་རྟེན་ཁམས་ཀྱི་ཕྱོགས་བཞིར་གནས་བཅའ་བའི་ལྟར་ཕུལ་ཞིང༌། བར་དུ་འཁྲུངས་པའི་སྒོ་ང་ལས་བྱུང་བའི་བུ་མོ་སྤུན་དགུ་ནི་ཁོང་ཚོའི་གཅེན་མོ་རྣམས་ལས་ཀྱང་མཚར་ཞིང་དེ་རྣམས་འཇིག་རྟེན་ཁམས་ཀྱི་གསང་ཡུམ་གཙོ་ཆེར་གྱུར་ཡོད། ལྷ་མོ་དེ་དག་གི་ཡབ་ཡུམ་གཉིས་ཀྱིས་རྡོ་ཡི་སྒོ་ང་དེ་ལ་འགྲོ་སྟངས་བཟོ་མ་ཐུབ་པས་བྱང་ཤར་ཕྱོགས་སུ་དབྱུགས་སོ། དེ་ནས་རྡོ་ཡི་སྒོ་ང་དེ་འདྲེ་རྒྱལ་གྱི་ལག་ཐོག་ཏུ་བབས་པ་དང༌། རྒྱལ་པོ་དེའི་ཞལ་ནས་“ཨ། རྡོ་ཡི་སྒོ་ང། ཁྱེད་གང་ནས་ཡོང་བ་ཡིན་”ཞེས་དྲིས་པར། རྡོ་སྒོང་གི་དབྱིངས་ནས་སྒྲ་འདི་ལྟར་ཕྱུང་བ་སྟེ། “ང་ནི་སྲིད་པ་རྒྱལ་མོའི་བུ་མོ་ཡིན། གལ་ཏེ་ཁྱེད་ཀྱིས་རོགས་བྱས་ནས་ང་རྡོའི་ནང་ནས་བཏོན་ན། ངས་ལུས་ངག་གཉིས་ཀྱིས་ཁྱེད་ཀྱི་བྲན་བྱེད་ཅེས་ལན་བཏབ། དེའི་ལན་དུ་འདྲེ་རྒྱལ་གྱིས་“སྲིད་པ་རྒྱལ་མོས་བྱ་མ་ནུས་པའི་ལས་ཅི་ཡང་མེད། ཁོང་དང་ཟླ་བོ་མི་གཅིག་པ་མང་པོར་ཕྲུ་གུ་ཤིན་ཏུ་མང་ངོ་”ཞེས་བརྗོད་རྗེས། སྒོ་ང་དེ་བཅག་པ་ལས་དེའི་དབུས་ནས་གྱོན་པ་དམར་ནག་དང་སྐྲ་ལོ་ལྕགས་ལས་བྱས་པའི་བུ་མོ་ཞིག་ཐོན། དེ་རྗེས་མོ་འདྲེ་རྒྱལ་གྱི་བཙུན་མོར་ཉར་རོ།
དེང་དུས་འཁྲབ་པའི་འཆམ་ནང་དུ་བུ་མོ་ཉི་ཤུ་རྩ་བདུན་ཁྲོད་ལས་ཐོག་མའི་བུ་མོ་དགུ་པོ་དེ་མཚོན་པར་བྱེད་ལ། དེ་དགུ་པོའི་མིང་དུ་གཟེ་མ་དགུ་ཞེས་འབོད། དེ་འཁྲབ་མཁན་གྱིས་སེམས་ཅན་མི་འདྲ་བ་དགུ་ཡི་རྣམ་པ་ཅན་གྱི་འབག་གྱོན་ནས་གཟེ་མ་དགུ་མཚོན་པར་བྱེད། འོན་ཀྱང༌། དེ་སྔོན་བོད་ཀྱི་དགོན་པ་ཁག་ནང་མ་ཡུམ་སྲིད་པ་རྒྱལ་མོ་ཚུད་པའི་བུ་མོ་ཉི་ཤུ་རྩ་བདུན་ཡོངས་རྫོགས་འཁྲབ་སྲོལ་ཡོད། དེ་ཡང་འཆམ་དེའི་ནང་མ་དེས་འགོ་བརྩམས་ཤིང་བུ་མོ་རྣམས་ལོགས་ཤིག་ཏུ་བསྡད་ནས་ལྟད་མོར་རོལ་བ་དེ་ནི་མ་ཡིས་བུ་མོར་འཆམ་འཁྲབ་སྟངས་བསླབ་པའི་ཚུལ་དུ་མཐོང་ཞིང༌། དེ་རྗེས་ཁོང་ཚོ་ཡོངས་རྫོགས་འཆམ་གྲལ་ལ་ཞུགས་ནས་ལེ་ཚན་ཁག་འཁྲབ་སྟོན་བྱེད་སྲོལ་ཡོད།
འཆམ་དེའི་ཞིབ་ཕྲའི་གནས་ཚུལ་དང༌། ནུས་པ། སྒྲུང་གི་ནང་དོན་བཅས་༼ཁྲོ་བོ་དབང་ཆེན་༽ཞེས་པའི་དཔེ་ཆའི་ནང་རྒྱས་པར་འཁོད་ཡོད། དཔེ་ཆ་དེ་ནི་སྤྱི་ལོ་༡༠༡༧ལོར་གཤེན་ཆེན་ཀླུ་དགའ་(༩༩༦—༡༠༣༥)ཡིས་གཏེར་ལས་བཞེས་པར་གྲགས་ཤིང༌། ལྷ་མོ་སྲིད་པ་རྒྱལ་མོ་ནི་གཤེན་ཚང་གིས་དམིགས་བསལ་དུ་བརྟེན་པའི་སྲུང་མ་ཞིག་ཡིན་ལ། འཆམ་དེ་ཡང་ཐོག་མར་གཤེན་ཆེན་ཀླུ་དགའ་ཡིས་སྲོལ་གཏོད་པ་ཡིན་ཞེས་བོན་ལུགས་སུ་གྲགས་སོ། གཟེ་མ་སྤུན་མཆེད་དགུ་ནི་འདི་ལྟར་ཏེ། ༡.སྔོན་མོ་འབྲུག་མགོ ༢.ལྗང་ནག་སྦྲུལ་མགོ
༣.ནག་མོ་སྐྱུང་མགོ ༤.དཀར་མོ་སེང་མགོ ༥.དམར་མོ་དྲེད་མགོ ༦.དམར་ནག་སྤྱང་མགོ ༧.སྨུག་ནག་སྟག་མགོ ༨. སེར་ལྗང་ཁྱུང་མགོ ༩.ཀླུ་མོ་ཁ་རྔམ་བཅས་སོ། འཆམ་དེ་འཁྲབ་སྐབས་གཟུགས་ཀྱི་སྟངས་སྟབས་འགྱུར་ཚུལ་སྐོར་ཁག་བཅོ་ལྔ་ཡོད་ཅིང་དེ་དག་གི་ཉམས་འགྱུར་སོ་སོའི་མིང་ཙམ་ལས་ཞིབ་ཕྲའི་གསལ་བཤད་ལྟ་བུའི་འགྲེལ་བཤད་བྱས་པའི་དཔྱད་གཞི་མ་མཐོང་ངོ། གཤམ་ལ་འཆམ་འཁྲབ་སྐབས་ཀྱི་ཉམས་འགྱུར་ཁག་རེ་རེ་བཞིན་དྲངས་ན། ༡ ལམ་འདྲེན། ༢.སྟག་འགྲོས། ༣.སེང་སྟབས། ༤.ཞི་དྲག ༥.མེ་རི། ༦.མ་བརྒྱུད། ༧.རྔམ་འགྱུ། ༨.ཆགས་ཕེབས། ༩.གློག་འགྱུ། ༡༠.མདའ་ཐེན། ༡༡.གནམ་འདུལ། ༡༢.ས་འདུལ། ༡༣.བཞི་རྒྱག ༡༤.སྲིད་པ་རྒྱལ་མོ། ༡༥.བླ་མ་བོན་སྐོར་བཅས་སོ།
གསུམ་པ། གཤེན་རབ་གཡུང་དྲུང་དགུ་འཆམ།
འདྲ་འབག་གྱོན་ནས་འཁྲབ་པའི་འཆམ་དེས་རྣམ་པ་མི་འདྲ་བའི་བོན་གྱི་སྲུང་མ་དགུ་མཚོན་ཞིང༌། སྲིད་པ་རྒྱལ་མོས་ཁྲོ་བོའི་རྣམ་པའི་ཐོག་ནས་འཆམ་དེའི་སྣེ་ཁྲིད་ལ། འཆམ་དེའི་ནང་གི་གཙོ་བོའི་མི་སྣ་དང་དེ་བྱིངས་ཀྱི་མི་སྣ་རྣམས་ནི་ལོ་རྒྱུས་ཀྱི་དུས་རབས་མི་འདྲ་བའི་ནང་བྱུང་བ་ཞིག་ཡིན།
དེང་སྐབས་འཁྲབ་སྟོན་བྱེད་པའི་འཆམ་དེ་ནི་དུས་རབས་བཅོ་ལྔ་པའི་ནང་སྨན་རི་དགོན་ཕྱག་འདེབས་མཁན་མཉམ་མེད་ཤེས་རབ་རྒྱལ་མཚན་གྱིས་སྲོལ་བཏོད། སྨན་རི་དགོན་ནི་སྤྱི་ལོ་༡༤༠༥ལོར་ཕྱག་བཏབ་ཅིང༌། དགོན་པ་དེ་ནི་དབུས་གཙང་ཁུལ་གྱི་བོན་གྱི་ལྟེ་གནས་གལ་ཆེན་ཞིག་ཡིན།
ཤོད་སྲོལ་ལྟར་ན། སློབ་དཔོན་མཉམ་མེད་ཤེས་རབ་རྒྱལ་མཚན་སྒྲུབ་ཁང་ནང་དུ་སྒོམ་ལ་བཞུགས་པའི་དུས་ཤིག་ན།ཁོང་གིས་ཆོས་སྐྱོང་སྲུང་མ་དགུ་པོ་རྣམས་རང་སོ་སོའི་གོས་རྒྱན་བཞེས་ནས་སྙན་འཇེབས་དབྱངས་རྟའི་རམ་འདེགས་འོག་མཛེས་པའི་གར་ལ་རོལ་བཞིན་ཡོད་པ་གཟིགས། རྗེས་སུ་ཁོང་གིས་གཟིགས་པའི་རྣམ་འཕྲུལ་དག་རང་གི་སློབ་མ་བྱིངས་ལ་གསུངས་ཤིང༌། དགོན་པའི་ནང་འཆམ་འཁྲབ་པའི་སྲོལ་ཡང་དུས་དེ་ནས་བཏོད། འཆམ་དེ་ནི་ལོ་ལྟར་ཐེངས་རེ་འཁྲབ་སྲོལ་ཡོད་ལ། འཁྲབ་དུས་ནི་བོད་ཟླ་བཅུ་གཉིས་པའི་ཚེས་ཉི་ཤུ་དགུ་ཉིན་ཡིན་ཞིང༌། སྐབས་དེ་ཤེད་དུ་འཆམ་གཞན་དག་ཀྱང་དུས་གཅིག་ཏུ་འཁྲབ་ཀྱི་ཡོད།
བོན་གྱི་སྲུང་མ་རྣམས་ནི་ཐོག་མར་འདྲེ་སྲིན་གྱི་རིགས་ཡིན་པ་དང༌། ཕྱིས་སུ་དམ་ལ་བཏགས་ནས་བོན་གྱི་ཆོས་སྐྱོང་སྲུང་མར་བཀོད་ཅིང༌། ཆོས་སྐྱོང་སྲུང་མ་དེ་དག་གིས་མནའ་བསྐྱལ་ནས་བོན་དང་བོན་གྱི་བསྟན་པ་དེ་ཉིད་འཛིན་མཁན་ལ་གྲོགས་བྱེད་རྒྱུ་ཁས་ལེན་ཡང་བྱས་ཟེར་སྲོལ་ཡོད། ལྷ་དེ་དག་གིས་རྣམ་པ་མི་འདྲ་བའི་ལྷ་རིགས་ཁག་མཚོན་ཞིང༌། དེ་དག་ནི་འཇིག་རྟེན་ཁམས་ཀྱི་ཐོག་ཏུ་ཁག་སོ་སོར་བྱས་ནས་གནས་ཡོད་པར་འདོད། འཆམ་དེ་འཁྲབ་སྐབས་ཀྱི་ལྷ་འདྲེ་དགུ་པོ་དེ་དག་ནི།
༡.སྲིད་པ་རྒྱལ་མོ། འཆམ་གྱི་གཙོ་བོའི་གཟུགས་བརྙན།
༢.དམུ་བདུད། འདྲེ་སྲིན་གྱི་འགོ་པ།
༣.བཙན། བཙན་འདྲེའི་འགོ་པ།
༤.ཨ་བསེ་རྒྱལ་བ། བཙན་གྱི་འགོ་པ་གཞན་ཞིག
༥.ཉི་ཕང་སད། ཞང་ཞུང་གི་རྒྱལ་རྒྱུད་ཅིག
༦.འཛམ་སྔོན། འཛམ་ལྷ་ལྷ་སྔོན་མདོག་ཅན།
༧.ཤེལ་ཁྲབ་ཅན། ཕལ་ཆེར་པེ་ཧར་རྒྱལ་པོའི་ཆོ་འཕྲུལ་ཞིག
༨ གྲགས་པ་སེང་གེ སངས་རྒྱས་ཆོས་ལུགས་ཀྱི་བླ་མ་ཞིག
༩.སྟ་རྒོ། རི་ལྷ་ཞིག་ཡིན་པ་བཅས་སོ། གཤམ་གསལ་གྱི་འབྲེལ་ཡོད་དཔེ་ཆའི་ནང་ནས་བཏོན་པའི་འཆམ་དེ་འཁྲབ་པའི་བང་རིམ་ནི་ཁག་དགུར་དབྱེ་ནས་ཡོད་ལ། དེ་རྣམས་འཆམ་འཁྲབ་སྐབས་སུ་ཐེངས་གསུམ་རེ་སྐྱར་ཟློས་བྱ་བ་ཡིན། དེ་ཡང་ངོ་སྤྲོད་རགས་ཙམ་ཞུས་ན།
མ་མཆོག་སྲིད་པ་རྒྱལ་མོ་སྤྱན་འདྲེན་པའི་རིང་ལ་འཆམ་དཔོན་གྱིས་གཡུང་དྲུང་ལུ་གུ་རྒྱུད་དུ་ཐེངས་གསུམ་འཁོར་མཚམས་ནས་སྟག་འགྲོས་དང་སེང་སྟབས་ལ་སོགས་པ་སྟེ། ༡.གཅིག་གཅིག་ནས་བསྐྱེད། གཡོན་བཀྱག
༢.གཉིས་གཉིས་ནས་བསྐྱེད། གཡས་བརྐྱངས་གཡོན་བསྐུམ།
༣.གསུམ་གཉིས་ནས་བསྐྱེད། གཡས་འཕངས་གཡོན་འཕངས།
༤.བཞི་གསུམ་ནས་བསྐྱེད། གྲི་ཐེན།
༥.ལྔ་གསུམ་ནས་བསྐྱེད། མདའ་ཐེན།
༦དྲུག་བཞི་ནས་བསྐྱེད། གཡས་བརྐྱངས་གཡོན་བསྐུམ།
༧.བདུན་བཞི་ནས་བསྐྱེད། པད་སྐོར་དམའ་བ།
༨.བརྒྱད་ལྔ་ནས་བསྐྱེད། པད་སྐོར་དམའ་བ།
༩.དགུ་དྲུག་ནས་བསྐྱེད། དྲང་བཤད། བཅས་རིམ་པ་བཞིར་འཁྲབ་པར་བྱེད།
གོང་གསལ་གྱི་འཆམ་གྱི་སྟངས་སྟབས་དགུ་པོའི་ཞིབ་ཕྲའི་ནང་དོན་རྣམས་མཁན་ཆེན་ལུང་རྟོགས་བསྟན་པའི་ཉི་མས་མཁོ་སྤྲོད་གནང་བར་ཐུགས་རྗེ་ཆེ་ཞུའོ། འདིར་བོན་གྱི་འཆམ་གསུམ་སྐོར་ངོ་སྤྲོད་བྱས་པའི་རྩོམ་ཐུང་འདི་ནི་ཁོ་བོ་རྒྱ་གར་དུ་བོན་ལ་ཞིབ་འཇུག་བྱེད་སྐབས་མཁན་ཆེན་བསྟན་པའི་ཉི་མ་མཆོག་ནས་བསྐུལ་གནང་མཛད་པ་ལྟར་བྲིས་ཁུལ་བྱས་པ་ཞིག་ལགས་སོ། །
མཛད་པ་པོ་མཁས་དབང་མཁར་རྨེའུ་བསམ་གཏན་རྒྱལ་མཚན།
1,608 total views, 2 views today


text:
དབུ་མ་ཞེས་པའི་སྐོར་སོགས་ལ་དྲི་བ་བཞི།
རྩོམ་བྲིས་པ། རྩོམ་སྒྲིག་པ། དྲི་བ་གཏོང་མཁན། མེ་སྟག
དྲི་བ། ༡) ཞང་སྐད་ཐོག་ནས་དབུ་མ་དང་གཡུང་དྲུང་སེམས་དཔའ་སྤྲོས་མེད་ཞེས་པའི་དོན་གང་ཡིན།
ལན། ཞང་སྐད་ནང་དབུ་མ་ཞེས་པའི་ཐ་སྙད་མ་མཇལ་ལ་ཕལ་ཆེར་མེད་པར་འདོད། རྒྱུ་མཚན་འོག་ནས་འཆད། གཡུང་དྲུང་སེམས་དཔའ་ཞེས་པ་ཆ་ཚང་ཞང་སྐད་ནང་མ་མཇལ་ཡང་། གཡུང་དྲུང་སེམས་དཔའ་ལ་ནི། གྱེར་དྲུང་མུ་ཁྲི་པ། ཞེས་མདོ་སྐལ་བཟང་སོགས་ནང་མཇལ་རྒྱུ་ཡོད་དྲན།
དྲི་བ། ༢) དབུ་མ་ཞེས་པའི་ཐ་སྙད་འདི་གཏེར་འོག་མ་ཚུད་པའི་གཞུང་སྔ་ཤོས་གང་ལ་གསལ།
ལན། བོན་གྱི་གཞུང་ལུགས་རྙིང་པ་རྣམས་ནས་དབུ་མ་ཞེས་པའི་ཐ་སྙད་མ་མཇལ་ཡང་། བཀའ་མདོ་སྡེ་གང་ཞིག་ཏུ་དབུ་མ་ཞེས་པའི་ཐ་སྙད་ཅིག་མེད་དམ་སྙམ་པའང་འདུག་སྟེ། ཡར་འབྲོག་མེ་སྟོན་ཤེས་རབ་འོད་ཟེར་མཆོག་གིས་(ཐེག་པ་ཆེན་པོ་དབུ་མའི་རང་འགྲེལ་གསལ་བྱེད་སྒྲོན་མ་ལེགས་པར་བཤད་པ)ལས། “ཐེག་པ་ཆེན་པོ་ནི། དབང་པོ་ཡང་རབ་ཀྱི་ཐེག་སྣང་ཡིན་པས་སོ། །དབུ་མ་ནི་མདོ་ནས་བཤད་དེ། སྤྲོས་པའི་མཐའ་རྣམས་ཡོངས་སུ་ཞི་བས་དབུ་མ་ཞེས་པའི་ཐ་སྙད་ཙམ་མོ། །” ཞེས་གསུངས་པ་དང་། དེ་དང་འདྲ་བར་ཞུ་རྒྱལ་མཚན་མཆོག་ལེགས་ཀྱིས་ཀྱང་(ཟབ་མོ་སྟོང་པ་ཉིད་ཀྱི་དེ་ཁོ་ན་རབ་ཏུ་གསལ་བར་བྱེད་པའི་རྣམ་བཤད་སྐལ་ལྡན་རྗེས་འཛིན་)ལས། “དེ་ལ་འདིར་དབུ་མ་ཞེས་བྱ་བའི་དོན་ནི། རྟག་ཆད་ཀྱི་མཐའ་དང་བྲལ་བ་ཡིན་ལ། གྲུབ་མཐའ་སྨྲ་བ་བཞི་ཀའི་ཡང༌། རྟག་ཆད་ཀྱི་མཐའ་དང་བྲལ་བ་དབུ་མའི་དོན་ཞལ་གྱིས་བཞེས་ཏེ། སྟོན་པ་སངས་རྒྱས་ཀྱིས་རྟག་ཆད་སྤངས་ནས་དབུ་མའི་ལམ་ལ་བསྔགས་པ་མཛད་པས་དེའི་རྗེས་སུ་འཇུག་པར་འདོད་པའི་ཕྱིར་རོ། །” ཞེས་གསུངས་འདུག འདིའི་སྐབས་ཀྱི་ལུང་དོན་གཉིས་དེ་རང་ལུགས་མདོ་ནང་དང་སྟོན་པ་ཉིད་ཀྱིས་དབུ་མ་ཞེས་གསུངས་ཡོད་པའི་དོན་ཡིན་ནམ། ཡང་ན་དབུ་མ་ཞེས་པའི་དོན་འགྲེལ་དེ་ལྟར་བཞེད་པར་གསུངས་པ་ཡིན་མ་ཤེས། གུས་པ་རང་ཉིད་ཀྱིས་ནི་བོན་རང་ལུགས་ལ་དབུ་མ་ཞེས་པའི་ཐ་སྙད་ཕྱི་ལོའི་དུས་རབས་བདུན་པའི་གོང་དུ་ཡོད་ལ་གཏེར་དུ་མ་སོང་བ་ཞིག་ཡོད་རྒྱུ་མ་རེད་འདོད། རྒྱུ་མཚན་ནི། དབུ་མ་ཞེས་པའི་ཐ་སྙད་འདི་ལེགས་སྦྱར་གྱི་མཱ་དྷི་ཡ་མ་ཀཱ་ཞེས་པ་ལས་བྱུང་ལ། བོད་དུ་དུས་རབས་བདུན་པའི་རྗེས་སུ་བྱུང་བར་འདོད་ཀྱིན་ཡོད། འོ་ན། བོན་རང་ལུགས་ལ་དབུ་མའི་རྣམ་བཞག་སྟོན་པའི་གཞུང་མེད་དམ་སྙམ་ན། དེ་ནི་མ་ཡིན་ཏེ། རྗེ་བླ་མ་༸ཡོངས་འཛིན་ཆེན་མོས་(ཐེག་རིམ་གྱི་རྗེས་སུ་འབྲངས་ནས་ཡང་དག་ལྟ་བའི་ལྡོག་ཕྱོགས་མ་རིག་ངོས་འཛིན་གྱི་ཟིན་བྲིས།)ལས། “གཡུང་དྲུང་བོན་གྱི་རང་ལུགས་ཐེག་ཆེན་དབུ་མ་ལ་ཤེས་རབ་ཀྱི་ཕ་རོལ་དུ་ཕྱིན་པ་ཁམས་བརྒྱད་སྟོང་ཕྲག་བརྒྱ་པ་རྒྱས་འབྲིང་བསྡུས་པའི་ཚོགས་ཀྱི་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཟབ་མོ་དབུ་མའི་ལྟ་བ་དང༌། ཐེག་ཆེན་ཡེ་གཤེན་པའི་ལུགས་ཀྱི་ཟབ་མོ་དབུ་མའི་སྟོང་པ་ཉིད་གཉིས་སུ་འཆད་ཚུལ་ཡོད་པའི་དང་པོ་ནི། རྗེ་བཙུན་ཡར་མེ་བའི་དབུ་མ་བདེན་གཉིས་རྩ་འགྲེལ་སོགས་ལ་བརྟེན་ནས་གཞུང་འགྲེལ་ཇི་སྙེད་འཕེལ་བ་ལྟར་ལ། འདིར་ཕྱི་མ་འདིའི་ཚུལ་གཞུང་གི་ལུང་བཞག དེ་ཡི་དོན་རིག་པའི་སྒོ་ཙམ་ཞིག་འཆད་པར་འདོད། །” ཅེས་གསུངས་པས་ངེས་སོ།།
དྲི་བ། ༤) རང་རྒྱུད་དང་ཐལ་འགྱུར་ཞེས་པའི་ཚིག་དེ་དུས་རབས་བདུན་བརྒྱད་སྐབས་ནས་ཡོད་མེད་ཁ་གསལ་གང་།
ལན། རང་ལུགས་མཁས་པ་རྣམས་ཀྱིས་བོན་གཞུང་ལས་རང་རྒྱུད་དང་ཐལ་འགྱུར་བ་ཞེས་མི་སྨྲ་བ་དང་དེ་དག་ལ་ཁྱད་ཡོད་ཚུལ་སོགས་འདོད་ལ། འདིའི་སྐོར་༸རྗེ་བླ་མ་ཡོངས་འཛིན་ཆེན་མོས་(ཐེག་རིམ་གྱི་རྗེས་སུ་འབྲངས་ནས་ཡང་དག་ལྟ་བའི་ལྡོག་ཕྱོགས་མ་རིག་ངོས་འཛིན་གྱི་ཟིན་བྲིས།)ལས།“ འོན་ཀྱང་རོལ་པ་སྐྱེ་མཆེད་པ་དང་མཚན་མ་ཀུན་བྲལ་བ་གཉིས་དབུ་མ་ཐལ་རང་གི་གྲུབ་མཐར་སྦྱར་བ་ནི་བོན་རང་ལུགས་ཀྱི་ཡིག་ཆ་ཁུངས་མའི་ཕུགས་ལ་གཏུགས་ནས་ཡིན་མིན་གང་ལྟར་ཡང༌། དེང་དུས་བོད་གངས་ཅན་དུ་ཡོངས་སུ་གྲགས་པའི་ཚུལ་རྣམས་རྟོགས་པའི་ཆེད་དུ་བཀོད་པ་ཡིན་པར་མངོན། འོན་ཀྱང་བརྟག་གོ། རོལ་པ་སྐྱེ་མཆེད་པ་དང༌། མཚན་མ་ཀུན་བྲལ་གཉིས་ཀྱི་ལྟ་བའི་འདོད་ཚུལ་ཐལ་རང་དང་མཚུངས་པའི་ཆ་འགའ་ཞིག་བྱུང་བས་དེ་དང་མིང་དོན་གང་ས་ནས་མཚུངས་དགོས་པའི་རྒྱུ་མཚན་ཡང་ལྟོས་ཆུང་ངོ༌། །ཐལ་རང་གི་ཐ་སྙད་ནི་རྒྱ་གར་དུ་རྒྱན་དྲུག་མཆོག་གཉིས་སོགས་ཀྱི་དུས་སུ་བཞག་པར་འདོད་མོད། དེའི་རྗེས་སུ་བོད་དུ་དེའི་ཐ་སྙད་ཀྱི་ཤན་གྲུབ་མཐའ་དང་ལུགས་སྲོལ་རྣམས་ཕན་ཚུན་བསྲེས་པ་དང་འདྲེས་པ་ཇི་སྙེད་བྱུང་བ་མངོན། ། ” ཞེས་གསུངས་འདུག་པས། དེས་ན་བོན་ལུགས་ལ་དབུ་མ་རང་རྒྱུད་པ་དང་ཐལ་འགྱུར་ཞེས་པ་ཡོད་མེད་བརྟག་དགོས་པ་ཡིན་འདུག ཅི་སྟེ་རང་རྒྱུད་པ་དང་ཐལ་འགྱུར་བའི་རྣམ་བཞག་ནི་རྒྱན་དྲུག་མཆོག་གཉིས་ནས་བོད་དུ་དར་བ་ཡིན་ཚེ། ཆོས་པའི་རྒྱལ་རབས་ལོ་རྒྱུས་ལྟར་ན་དབུ་མའི་གཞུང་བོད་དུ་ཐོག་མར་དར་དུས་ནི། བསྟན་པ་སྔ་དར་གྱི་དུས་སུ་ལོ་ཙཱ་བ་སྐ་ཅོག་ཞང་གསུམ་གྱིས་དབུ་མ་རྩ་ཤེས་སོགས་ཐོག་མར་བོད་སྐད་ཐོག་བསྒྱུར་པ་ནས་བཟུང་དབུ་མའི་གཞུང་ལ་འཆད་ཉན་གྱི་སྲོལ་ཚུགས་པར་བཤད། ཀ་ཅོག་ཞང་གསུམ་ནི་ཁྲི་སྲོང་སྐབས་སུ་ཡིན་པར་ལོ་རྒྱུས་དེབ་ཐེར་ཁག་ལས་གསལ།
དྲི་བ། ༥) དབུས་དང་དབུ་གཉིས་ཀྱི་གོ་དོན་གཅིག་གམ་ཐ་དད། གཅིག་ན་གཅིག་ཚུལ་དང། ཐ་དད་ན་སོ་སོར་འཇོག་སྟངས་གང་ཡིན་མཁྱེན་མཁན་ཡོད་ན་རྒྱབ་ལྗོངས་ཡོད་པའི་ལན་ཞིག་གསུང་རོགས་གནང་།
ལན། སྤྱིར་བཏང་དབུ་དང་དབུས་གཉིས་ལ་ཁྱད་ཡོད་མེད་འགྲེལ་མི་དགོས་ཀྱང་། ཁྱེད་ཀྱི་བཀའ་འདྲི་དབུ་མའི་སྐོར་ལ་ཡིན་ཚེ། དབུ་མ་བདེན་གཉིས་ཀྱི་གཞུང་ལས། ཕྱོགས་བཅུའི་རྡུལ་གྱིས་དབུས་རྡུལ་ལ། ཞེས་པའི་རྩོད་པ་གནང་སྐབས་ཀྱི་དབུས་ཀྱི་འབབ་ས་ནི་གཞི་ཞིག་དཀྱིལ་ལ་བཟུང་སྟེ། དེའི་སྔ་ཕྱི་དང་གཡས་ཡོན་སོགས་ཕྱོགས་ཆ་ཅན་ཞིག་ཡོད་ན་གཞི་དེ་དབུས་དང་། མེད་ན་དབུས་སུ་མི་བརྗོད་པ་ལ་འཇོག དབུ་མ་ཞེས་པའི་ཐ་སྙད་འཇོག་ཚུལ་ནི། གོང་ལྟར་སྤྲོས་པའི་མཐའ་རྣམས་ཡོངས་སུ་ཞི་བས་ན་དེ་ལྟར་ལགས་པས་དེས་ན། དབུས་ནི་གཞི་ཕྱོགས་ཆ་ཅན་ཞིག་དང་། དབུ་མའི་དབུ་ནི་སྤྲོས་པ་དང་དགག་བྱས་སྟོང་པའི་ཆ་ཞིག་ལ་ངོས་འཛིན་དགོས་པ་འདྲ་སྙམ།། །།
༼གོང་དུ་ལན་ཕུལ་བ་རྣམས་ནི་བསམ་ཚུལ་ཙམ་ལས་ཐག་གཅོད་པ་མིན་ཞུ།༽


text:
དབྱིན་ཇིའི་གྲགས་ཅན་བློ་འདྲི་ཀུང་སི་Brand Financeཡིས་ཉེ་ཆར་ཡོངས་བསྒྲགས་བྱས་པའི“2018ལོའི་གོ་ལ་ཧྲིལ་པོའི་སྤུས་རྟགས་རྩེ་གྲ་500”ཡི་སྙན་ཞུ་ལས་མངོན་པར། ཀྲུང་གོའི་སྤུས་རྟགས་ཀྱི་མིང་གྲལ་ལོ་རེ་བཞིན་མདུན་་དུ་སླེབས་ནས་ལོ་10རིང་རིན་ཐང་ལྡབ་9ཙམ་འཕར་ཏེ་གོ་ལ་ཧྲིལ་པོའི་སྤུས་རྟགས་རྩེ་གྲ་500ཡི་རིན་ཐང་བཟུང་ཚད་3%ནས་15%བར་འཕར་ཡོད་པ་རེད།
སྙན་ཞུ་ལས་མངོན་པར། 2018ལོར་ཀྲུང་གོའི་སྤུས་རྟགས་22གོ་ལ་ཧྲིལ་པོའི་སྤུས་རྟགས་རྩེ་གྲ་100ཡི་ནང་ཚུད་ནས་2017ལོ་དང་བསྡུར་ན་སྤུས་རྟགས་6མང་དུ་ཕྱིན་ཡོད་པ་རེད།
དེ་དག་ནི་ཀྲུང་གོ་བཟོ་ཚོང་དངུལ་ཁང་དང་། ཀྲུང་གོ་འཛུགས་སྐྲུན་དངུལ་ཁང་། ཨ་ལི་པཱ་པཱ། ཀྲུང་གོ་སྒུལ་བདེ། ཀྲུང་གོ་དངུལ་ཁང་། རྒྱལ་ཁབ་གློག་དྲ། ཐེང་ཞུན། ཧྭ་ཝེ། ཀྲུང་གོ་ཞིང་ལས་དངུལ་ཁང་། ཕིང་ཨན། ཀྲུང་གོ་རྡོ་སྣུམ། ཀྲུང་གོ་བཟོ་སྐྲུན། ཀྲུང་གོ་གློག་འཕྲིན། ཀྲུང་གོ་རྡོ་སྣུམ་རྫས་འགྱུར། སྐད་འཕྲིན། མའོ་ཐའེ། པའེ་ཏུའུ། ཅིང་ཏུང་། ཚོང་འགུགས་དངུལ་ཁང་། ཧེང་ཏ་ཚོགས་པ། ཕུའུ་ཧྥ་དངུལ་ཁང་། ཝུའུ་ལེའང་ཡེ་བཅས་ཡིན་པ་རེད།
ཤེས་རྟོགས་བྱུང་བར་གཞིགས་ན། མིང་གྲལ་དེ་གཙོ་བོ་སྤུས་རྟགས་ཀྱི་སྟོབས་ཤུགས་དང་གསར་གཏོད་ནུས་པ་དང་། དེ་བཞིན་འབྱུང་འགྱུར་ཕྱིར་ཚོང་གི་སྔོན་དཔག་སོགས་ཕྱོགས་མང་པོར་གཞིགས་ཏེ་ཕྱོགས་བསྡུས་ངང་རྩིས་བརྒྱབ་ནས་ཐོན་པ་ཞིག་རེད།
སྙན་ཞུའི་ནང་། “ཀྲུང་གོ་འདི་ཉིད་གོ་ལ་ཧྲིལ་པོའི་བཟོ་སྐྲུན་ལས་རིགས་ཀྱི་ལྟེ་གནས་སུ་འགྱུར་བ་དང་སྦྲགས། ཀྲུང་གོའི་སྤུས་རྟགས་ཀྱིས་མུ་མཐུད་ཧ་ལས་པའི་མྱུར་ཚད་ཐོག་ནས་ཨ་རིའི་སྤུས་རྟགས་ཀྱི་རིན་གོང་ཧེ་བག་ཆུང་དུ་གཏོང་བཞིན་ཡོད། དེ་ལས་ཀྲུང་གོའི་ཁེ་ལས་ཀྱིས་སྤུས་རྟགས་གཏོད་ཤུགས་ལ་མཐོང་ཆེན་དེ་བས་ཆེན་པོ་བྱེད་པ་དང་སྤུས་རྟགས་དེ་བས་གོ་ལ་ཅན་དུ་འགྱུར་བ་མཚོན་ཐུབ”ཅེས་འཁོད་ཡོད།
“ཀྲུང་གོའི་སྤུས་རྟགས‘ཕྱིར་སྐྱོད’དགོས་པ་མ་ཟད། ད་དུང‘ནང་དུ་འཛུལ’ཐུབ་པ་དང‘གོང་དུ་སྐྱོད’ཐུབ་པ་དགོས། རིག་གནས་དང་། རིན་ཐང་། ཁེ་ལས་ཀྱི་འདུ་ཤེས་སོགས་རིམ་ངོས་སུ་གོ་ལ་ཧྲིལ་པོ་མཉམ་འགུལ་ཐུབ་པ་བྱེད་དགོས། ཁེ་ལས་ཀྱི་རང་བདག་སྤུས་རྟགས་གསར་གཏོད་དང་ཚན་རྩལ་ཡར་རྒྱས་འགྲོ་ཐུབ་པ་བྱེད་དགོས་པའི་བླང་བྱ་བཏོན་དགོས་ལ། སྤུས་ཚད་དང་བཙོངས་རྗེས་ཀྱི་ཞབས་ཞུ་སོགས་ཕྱོགས་བསྡུས་རིན་ཐང་མཐོ་རུ་འགྲོ་ཐུབ་པ་བྱེད་དགོས་པའི་བླང་བྱ་འདོན་དགོས”ཞེས་པེ་ཅིང་དུས་རབས་གསར་པ་རྒྱལ་སྒྲོལ་ཀུང་སི་ཞིབ་འཇུག་སུའོ་ཞིབ་འཇུག་པུའུ་ཡི་ཀྲུའུ་རེན་གཞོན་པ་ཏིང་ཅིས་ཧྭ་ཡིས་བཤད།
དཔྱིད་གསར་དུས་ཆེན་འཆར་ལ་ཉེ་བ་དང་ཐག་རིང་གི་ཉི་ལུའོ་ཧོ་གཙང་འགྲམ་དུ་ཡོད་པའི་ཀྲུང་གོ་རྒྱལ་ཁབ་གློག་དྲའི་ཁོངས་གཏོགས་ཀྱི་ཀྲུང་གོ་གློག་ཤུགས་ལག་རྩལ་སྒྲིག་ཆས་ཀུང་སིའི་ཀྲུང་གོའི་ལས་མི་100ལྷག་ཙམ་གྱིས་རྒྱལ་ཁབ་གཉིས་པོའི་མཉམ་ལས་ཀྱི་གློག་འདྲེན་འདུ་འགོད་དུས་བཀག་ལྟར་ལེགས་སྒྲུབ་ཐུབ་པའི་འགན་ལེན་བྱ་ཆེད་ཨེ་ཅིབ་ཏུ་སྡོད་རྒྱུའི་སེམས་ཐག་བཅད། ལག་རྩལ་ཚད་གཞི་གཅིག་པའི་འོག་ཡུལ་དེའི་ལས་སྒྲུབ་ཆུ་ཚད་ལོ་རེར་སྤྱི་ལེ་200ཡིན་པ་དང་ཀྲུང་གོ་ནི་སྤྱི་ལེ་1200ཡིན་པ་རེད།
སི་ཕེན་གྱི《འཛམ་གླིང་ཚགས་པར》ཐོག ལག་ཐོགས་ཁ་པར་ཕུད། ཟོག་འགྲེམས་དྲ་སྦྲེལ་དང་དྲ་ཐོག་ཚོང་པ་ཆེན་པོ་ཐེང་ཞུན་དང་ཨ་ལི་པཱ་པཱ་སོགས་གྲགས་ཅན་ཁེ་ལས་ཀྱིས་རྒྱལ་སྤྱིའི་ཐོག་ཀྲུང་གོའི་སྙན་གྲགས་ཆེ་རུ་བཏང་བ་དང་། ཧའེ་འར་དང་། ཧའེ་ཤིན། མེ་ཏི་སོགས་ཁྱིམ་སྤྱོད་གློག་ཆས་སྤུས་རྟགས་ལའང་ཡོ་རོབ་ཀྱི་འཛད་སྤྱོད་པའི་ཡིད་ཆེས་ཐོབ་ཡོད། ཀྲུང་གོས“ཀྲུང་གོའི་ལན་པར”གཏོད་པའི་ཐད་གྲུབ་འབྲས་རགས་ཙམ་ཐོབ་ཡོད། ནུབ་ཕྱོགས་རྒྱལ་ཁབ་ཁག་གིས་ཀྲུང་གོར་འཛིན་པའི་ལྟ་སྟངས་ཀྱང་རིམ་བཞིན་ལེགས་སུ་ཕྱིན་ཡོད་ཅེས་པའི་དཔྱད་གཏམ་དེ་འདྲ་ཞིག་སྤེལ་ཡོད།
གོམ་སྟབས་རྗེས་མར། ཀྲུང་གོས་གསར་གཏོད་བྱེད་ཤུགས་སྔར་བས་ཆེ་རུ་བཏང་སྟེ་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་དང“ཀྲུང་གོའི་ལན་པར་2025”བསྐྱར་དུ་སྐས་རིམ་གསར་པའི་ཐོག་སླེབས་རྒྱུར་སྐུལ་འདེད་བཏང་ནས་ཁེ་ལས་ཐོན་རྫས་གྲངས་འབོར་ནས་སྤུས་ཚད་དང་ལས་ཕྱོད་དབར་དངོས་སུ་གོང་མཐོར་གཏོང་བ་དང་ཀྲུང་གོའི་ལན་པར་གྱི་སྤུས་ཚད་དང་ཀྲུང་གོའི་གསར་གཏོད་ཀྱི་ཤུགས་རྐྱེན་ཐེབས་ཤུགས་ཆེ་རུ་གཏོང་དགོས་ཀྱི་ཡོད་པ་རེད།


text:
ཕྱི་ཟླ ༡༠ར་བསྐོངས་པའི་རྒྱ་དམར་མཐོ་རིམ་ཚོགས་ཆེན་སྟེང་། ཞི་ཅིན་ཕེང་གིས་ཁོང་གི་སྲིད་སྐྱོང་གི་དམིགས་འདུན་དང་མདུན་ལྗོངས་གླེང་ཡོད། དེའི་ཁྲོད་ན་མི་སེར་སྤྱི་ཚོགས་ཀྱི་བར་སྟོང་ཡོད་མི་སྲིད་ལ། ནུབ་གླིང་གི་རྣམ་པའི་དམངས་གཙོ་དེ་བས་ཀྱང་མེད། ད་དུང“ལྟོ་འགྲངས་ལུས་ཁོམ་པའི་ཕྱི་གླིང་བའི་རྐང་བརྡ་ལག་བརྡ”ལའང་ཉན་མི་སྲིད། དེ་ལས་ལྡོག་དེ། ཚང་འཛོམས་ཚོགས་ཆེན་ལས་མངོན་པའི་གསལ་བརྡ་ནི་ཞི་ཅིན་ཕེང་ལ་ཁྲིམས་སྐྱོང་གི་སྤྱི་ཚོགས་ཤིག་འཛུགས་བསྐྲུན་བྱ་རྒྱུའི་དམིགས་རེ་ཡོད་པ་དང་། གཙང་འཁྲུད་དག་ཐར་བྱས་ཟིན་པའི་འགན་ཐེག་པའི་དམར་ཚོགས་རྒྱལ་ཁབ་དཔོན་ངན་རྩ་འཛུགས་ལ་འགྲན་སློང་སོགས་མེད་པའི་ངང་མི་མཐུད་ནས “མི་དམངས་ལ་ཞབས་འདེགས་ཞུ”རྒྱུ་དེ་རེད།
དམངས་གཙོ་ཁར་ཁྱེར་ནས་དོན་གྱིས་ཇག་པའི་རང་བཞིན་ཅན་གྱི་སྒེར་གཅོད་དེ་དམངས་གཙོ་མིན་པ་ནང་བཞིན་རང་གིས་རང་ལ“ཐུན་མོང་ཐོན་སྐྱེད”ཟེར་བའི་སྲིད་ཚོགས་དེ་དེ་བཞིན་རེད།
དམར་ཚོགས་ནི་ཁ་ཆེན་དབང་ཆེན་གྱི་གཞུང་འཛིན་ཚོགས་པ་དེ་ཡིན་ཞིང་། དེ་ཡི་བསམ་བློའི་ལངས་ཕྱོགས་ནི་མཱ་ཁེ་སི་རིང་ལུགས་མིན་ལ། “མི་རིགས་སླར་གསོ”ཡིན། དེ་ཡི་དབུ་ཁྲིད་ཀྱིས་མངོན་སུམ་འཛེམ་མེད་ངང་གོང་མ་རྒྱལ་བོའི་དུས་སྐབས་ཀྱི་མེས་པོའི་ལེགས་བཤད་བསྐྱར་ནས་མི་སེར་དུང་ཕྱུར་བཅུ་གསུམ་གོང་བུར་འགྲིལ་ཐབས་བྱེད་ཀྱིན་ཡོད།
འོན་ཀྱང་། ནོར་མི་རུང་བ་ཞིག་ནི། ཞི་ཅིན་ཕེང་ནི་མི་རིགས་རིང་ལུགས་པའི་དབུ་ཁྲིད་ཅིག་ཡིན་པས་མི་རིགས་རིང་ལུགས་ཀྱི་བློ་ཁ་ཤིན་ཏུ་དྲག
འབྱུང་འགྱུར་གྱི་ལོ་བརྒྱད་ཀྱི་ནང་དུ་ཞི་ཅིན་ཕེང་གིས་རྒྱ་ནག་གི་དཔལ་འབྱོར་ལ་བཅོས་བསྒྱུར་ནུས་པ་དང་། ཆབ་སྲིད་ཀྱི་སྟོབས་ཤུགས་གཅིག་ཏུ་སྒྲིལ་ནུས་ཚེ། ཞི་ཅིན་ཕེང་གི་དུས་རབས་སུ་གཅིག་བགྱིས་ན་ཨ་མེ་རི་ཀ་ལས་བརྒལ་ཏེ་འཛམ་གླིང་སྟེང་དཔལ་འབྱོར་གདོས་བཅས་ཆེ་ཤོས་སུ་བསླེབ་མི་སྲིད་པ་མིན། ཕྱི་ལོ ༢༠༢༠ ལོར་ཞི་ཅིན་ཕེང་གི་ལོ་བཅུའི་སྲིད་སྐྱོང་དུས་ཡུན་རྫོགས་དུས། གཅིག་བགྱིས་ན་རྒྱ་ནག་གིས་རང་ཉིད་ཀྱི་བར་སྣང་ས་ཚུགས་སྐྲུན་ཟིན་ཡོད་ལ། ཨ་རིའི་ཨེ་ཞི་ཡའི་འཐབ་ཇུས་ལ་ཁ་གཏད་དུ་ལངས་ཐུབ་པའི་དམག་ཤུགས་འཛོམས་ཡོད་ཀྱང་སྲིད།
དེ་ནི་ད་གཟོད་ཞི་ཅིན་ཕེང་གི“ཀྲུང་ཧྭ་མི་རིགས་ཀྱི་རླབས་ཆེན་སླར་གསོ”ཟེར་བའི་ནང་དོན་ངོ་མ་དེ་ཡིན་ལ། “རྒྱ་ནག་གི་རྨི་ལམ”ཟེར་བའང་དེ་ཡིན།
ཡིན་ན་ཡང་། “རླངས་ཆེན་སླར་གསོ” མངོར་པར་གྱུར་རྒྱུར་ཧ་ཅང་དཀའ་ཚགས་ཆེ་བའི་དཔལ་འབྱོར་བཅོས་བསྒྱུར་གྱི་ལེགས་འགྲུབ་ལ་རག་ལས་ཡོད་ལ། དཔལ་འབྱོར་བཅོས་བསྒྱུར་གྱི་ལེགས་འགྲུབ་བྱུང་མིན་དེ་རྒྱ་ནག་གི་ཆབ་སྲིད་ཀྱི་གཉེན་ཆ་དང་བབ་བསྟུན་གྱི་རང་བཞིན་ལ་རག་ལས་ཡོད།
འོ་ན། ཞི་ཅིན་ཕེང་གི་ཆབ་སྲིད་འདུ་ཤེས་ནི་ཅི་ཞིག་ཡིན་ནམ་ཞེ་ན། ཞི་ཅིན་ཕེང་རང་གི་བཤད་སྲོལ་ལྟར་ན། ལོ་ངོ་སྟོང་གི་ཡར་སྔོན་དུ། ཀྲུང་ཧྭ་མི་རིགས་ཀྱིས་རྒྱལ་ཁབ་གཞན་དག་དང་མི་གཅིག་པའི་ལམ་ལུགས་ཤིག་གསར་གཏོད་བྱས་ཡོད།
དེ་སྔོན་བསམ་ཕྱོགས་མི་མཐུན་པ་དང་ནུབ་གླིང་ཞིབ་འཇུག་པ་ལ་ལས་ཞི་ཅིན་ཕེང་ནི་མི་མངོན་པའི་དམངས་གཙོ་བ་ཞིག་ཡིན་པར་ཡིད་ཆེས་བྱས་ཡོད་མོད། འོན་ཀྱང་ཁོང་གིས་ལོ་གཉིས་རིང་སྲིད་བསྐྱངས་རྗེས། མཚར་སྡུག་ཅན་གྱི་རེ་སྨོན་དེ་རྦད་དེ་བཅོམས་ཟིན།
ཨ་རིས་ཕྱི་ལོ ༡༩༧༩ ལོ་ནས་གལ་ཏེ་རྒྱ་ནག་མ་རྩ་རིང་ལུགས་དང་འཛམ་གླིང་གཅིག་གྱུར་ལ་ཐུག་ཚེ་རྒྱལ་སྤྱིའི་ལམ་ལུགས་རྨང་གཞི་བྱས་པའི་ཆབ་སྲིད་རང་དབང་མི་བྱེད་རང་བྱེད་ཡིན་བསམ་ཡོད། འོན་ཀྱང་ཞི་ཅིན་ཕེང་མ་རྩ་རིང་ལུགས་དང་འཛམ་གླིང་གཅིག་གྱུར་ལ་མོས་པ་མེད་པ་མ་ཟད། རྒྱ་ནག་གི་ནང་སྲིད་དེ་ཧ་ཅང་ཐ་དད་པའི་རྒྱལ་སྤྱིའི་ལམ་ལུགས་ཤིག་དང་མཐུན་ཐབས་བྱས་དང་བྱེད་མུས་སུ་ཡོད།
མའོ་ཙེ་ཏུང་དང་ཏིན་ཞོ་ཕེང་གི་རྗེས་སུ། ཞི་ཅིན་ཕེང་ལས་རང་རྟོན་ཅན་དང་དམིགས་ཡུལ་གསལ་བའི་དབུ་ཁྲིད་ཅིག་བྱུང་མྱོང་མེད། ཁོང་གི་བཤད་སྲོལ་འགྲོ་ལུགས་ལས་ཞི་ཅིན་ཕེང་ནུབ་གླིང་གི་རྣམ་པའི་དམངས་གཙོ་ཟེར་བ་དེ་རྒྱ་ནག་ལ་འོས་འཚམ་མིན་པར་འདོད་མཁན་ཞིག་ཡིན་པ་བདེན་དཔང་བྱས་ཡོད། རྒྱ་ནག་གི་དབུ་ཁྲིད་གཞན་རྣམས་ཇི་བཞིན། ཞི་ཅིན་ཕེང་གིས་ཀྱང་ཨུ་རུ་སི་ཁ་འཐོར་བར་ཡིད་ནག་གཏིང་ནས་ཆད་ཡོད། ཁོང་གིས་དེ་སྔ ༡༩༩༡ ལོའི་ཨུ་རུ་སི་ཁ་འཐོར་གྱི་རྒྱུ་རྐྱེན་ནི “ཕོ་ལྟེ་ཐོགས་ཅན་ཞིག་མེད་པར། མི་སུ་གཅིག་གིས་ཀྱང་འཐབ་རྩོད་བྱས་མེད”ཅེས་བརྗོད་ཡོད། འདི་ནི་རྒྱ་ནག་གི་ཆབ་སྲིད་འཇོན་ཐང་དང་ཕུལ་བྱུང་གཉིས་ལྡན་ཅན་ཚོའི་རང་ཉིད་ཀྱི་ཁེ་ཕན་སྲུང་སྐྱོབ་བྱེད་ཐབས་ཤིག་ཀྱང་ཡིན།
དམར་ཤོག་ཚོགས་པར་འཇིགས་སྐུལ་བྱས་པ་དེ་འཐབ་ན་མི་རྒྱལ་བ་མེད་པའི་སྙིང་སྟོབས་ལ་འཇིགས་སྐུལ་བྱས་པ་དང་གཉིས་སུ་མ་མཆིས་པར་གྱུར་ཡོད་པས། སྙིང་སྟོབས་དེའི་དབང་གིས་དམར་ཤོག་ཚོགས་པས་རང་ཉིད་ཀྱི་དབང་ཆ་སྲུང་སྐྱོབ་བྱེད་ཐུབ་ཡོད།
རྒྱལ་ཁབ་ཀྱི་ཁེ་ཕན་དང་ལ་རྒྱ་ནམ་ཡིན་ཡང་ཨང་དང་པོའི་གོ་ས་ན་ཡོད་པས། རྒྱལ་ཁབ་ཀྱི་ཁེ་ཕན་དང་ལ་རྒྱར་འཐམ་ནས་མ་ལྷོད་ན་འགྲན་སློང་མཁན་མེད་པ་རྒྱ་ནག་གི་དབུ་ཁྲིད་ཚོར་ཡིད་ཆེས་བརྟན་པོ་ཡོད།
དམར་ཚོགས་ཀྱིས་ཨུ་རུ་སིའི་ཁ་དོག་གསར་བརྗེ་ལ་ཞིབ་འཇུག་བྱས་ཡོད་ལ། ཨ་ཧྥི་རི་ཀ་བྱང་མའི་སྒེར་གཅོད་སྲིད་དབང་རྩ་རྫོགས་བྱས་པའི་ཨ་རབ་ཀྱི་དཔྱིད་ཀར་བརྟག་དཔྱད་ཀྱང་བྱས་ཡོད། དེ་བཞིན་ཨ་རིའི་སྟོབས་ཤུགས་ཨེ་རག་དང་ཨ་ཧྥི་གྷ་ནེ་སི་ཐན་ནང་བསླེབས་རྗེས་སྤེལ་བའི་ཚོད་ལྟའི་འདེམས་བསྐོ་ལའང་ཞིབ་འཇུག་བྱས་ཡོད། མ་དཔེ་དེ་དག་ལ་བློ་ཡུལ་གང་པའི་ཁྱད་ཆོས་མི་ལྡན་པ་དང་ཡིད་ཆེས་རུང་བ་ཞིག་མིན་པས། རྒྱ་ནག་གིས་མ་དཔེ་དེ་དག་ལ་དཔེ་ལྟ་བྱེད་མི་སྲིད། རྒྱ་ནག་གི་འགོ་ཁྲིད་ཚོས་འདས་པའི་ལོ་ངོ ༣༥འི་བཅོས་བསྒྱུར་དུས་སྐབས་སུ་མི་སེར་དུང་ཕྱུར་བཅུ་གསུམ་གྱི་རེ་བ་བསྐོངས་ཡོད་པས། མ་མཐའ་ཡང་དམངས་གཙོའི་རྒྱལ་ཁབ་ཆེ་ཤོས་རྒྱ་གར་ལས་བཟང་བ་ནན་གྱིས་བརྗོད་ཀྱིན་ཡོད། ལྷག་པར་དུ་ཕྱི་ལོ ༢༠༠༨ ལོའི་འཛམ་གླིང་ཧྲིལ་བོར་བྱུང་བའི་དཔལ་འབྱོར་ཉམས་ཆག་དང་ཨ་རིའི་སྲིད་ཚོགས་གཉིས་ཀྱི་ཁྱོད་ཤི་ང་གསོན་གྱི་འགལ་ཟླའི་འཐབ་རྩོད་ལས། རྒྱ་ནག་གིས་རང་ཉིད་ཀྱི་དབང་ཤུགས་རིང་ལུགས་དང་མི་རིགས་རིང་ལུགས་གཉིས་ཟུང་འབྲེལ་གྱི་མ་དཔེ་ལ་ཡིད་ཆེས་སྐྱེས་ཡོད།
ཞི་ཅིན་ཕེང་ཡོ་རུབ་དུ་འཚམས་གཟིགས་སྐབས། རྩ་ཁྲིམས་ཀྱིས་བཅད་པའི་རྒྱལ་བོའི་ལམ་ལུགས་དང་། གྲོས་ཚོགས་ལམ་ལུགས། ཚོགས་མང་ལམ་ལུགས། སྲིད་འཛིན་ལམ་ལུགས་ལ་སོགས་པར་ང་ཚོས་དེ་སྔོ་ཞིབ་འཇུག་བྱེད་མྱོང་། ཚོད་ལྟའང་བྱེད་མྱོང་། ཡིན་ན་ཡང་དེ་དག་གཅིག་ཀྱང་འོས་འཚམ་མ་རེད། ཅེས་མན་ཆིན་གོང་མ་ཕྱི་ལོ་༡༩༡༡ལོར་རྩ་རྫོགས་བྱས་པ་ནས་ཕྱི་ལོ ༡༩༤༩ ལོར་དམར་ཚོགས་ལ་རྒྱལ་ཁ་ཐོབ་པའི་བར་གྱི་དུས་ཡུན་དེ་བསྟན་ཡོད་པ་རེད། ཞི་ཅིན་ཕེང་གིས་རྒྱ་ནག་གིས་རྒྱལ་ཁབ་གཞན་པའི་ཆབ་སྲིད་མ་དཔེ་ཇི་མ་ཇི་བཞིན་ལེན་མི་རུང། དེ་དག་ང་ཚོ་ལ་མི་འཚམ་པས། མཇུག་འབྲས་སུ་གནོད་འཚེ་ཡ་ང་བ་བྱུང་སྲིད་པ་རེད། ཅེས་བརྗོད་ཡོད།
དམངས་གཙོ་མི་སྤེལ་ན། འོ་ན་ཅི་ཞིག་སྤེལ་རྒྱུ་རེད་དམ་ཞེ་ན། འདས་པའི་ཟླ་ཤས་སུ། ཧོང་ཀོང་གི་ཆར་གདུགས་གསར་བརྗེ་ཡིས་ཡང་བསྐྱར་གནད་དོན་དེ་ཚ་ཚ་འུར་འུར་གྱིས་བསླངས་ཡོད་ལ། རྒྱ་གཞུང་གི་གྲོགས་པོ་ཐེ་ཝན་གྱི་སྲིད་འཛིན་མཱ་ཡིན་ཇིག་གིས་ཀྱང་རྒྱ་ནག་གཞུང་གིས “མི་སྐོར་ཞིག་སྔོན་དུ་དམངས་གཙོ་ཅན་དུ་བསྒྱུར་དགོས”ཞེས་བརྗོད་ཡོད།
ཡིན་ཡང་རྒྱ་ནག་སྐམ་སར། ཡོངས་ཁྱབ་རིན་ཐང་དང་། མི་སེར་སྤྱི་ཚོགས། འགྲོ་བ་མིའི་ཐོབ་ཐང་། ཁྲིམས་འཛིན་རང་དབང་། དེ་བཞིན་གསར་འགྱུར་རང་དབང་སོགས་ཀྱི་བགྲོ་གླེང་རིགས་ཡོད་ཚད་ལ་ཞིབ་བཤེར་བྱས་ཡོད་ལ། ཞི་ཅིན་ཕེང་གིས་དབང་བསྒྱུར་བའི་ལོ་གཉིས་སུ། ཆབ་སྲིད་ཀྱི་ལྟ་སྤྱོད་མི་མཐུན་མཁན་ཚོར་བཟོད་སྒོམ་མི་བྱེད་པར། སྲིད་སྐྱོང་འདུ་ཤེས་དང་གཡོན་དུ་ཕྱོགས་པའི་སྨྲ་བརྗོད་གྱི་བར་སྟོང་ཇེ་ཆུང་དུ་སོང་ཡོད། དེ་བཞིན། དེ་སྔོན་ཆོག་པ་དང་། ཐ་ན་སྨྲ་བ་བརྗོད་རྒྱུར་སྐུལ་འདེད་བྱས་མྱོང་པའི་ཁྲིམས་རྩོད་པ་དང་ཡོན་ཏན་པ་སྐོར་ཞིག་སིལ་སིལ་བཙོན་དུ་བཅུག་ཡོད།
མདོར་ན། ཞི་ཅིན་ཕེང་གི་ཆབ་སྲིད་རྣམ་པའི་ཁྱད་ཆོས་ནི་ཆབ་སྲིད་བགྲོ་གླེང་མཁན་ཇེ་ཉུང་དུ་གཏོང་རྒྱུ་དང་། བླུན་དམངས་བྱེད་རྒྱུ་ལས་མཁས་དམངས་བྱས་མི་ཆོག་དེ་རེད།
དང་ཐོག་གི་གུང་ཁྲན་རིང་ལུགས་ཀྱིས་ལོ་ངོ་སྟོང་ཕྲག་དུ་མའི་རིང་བསགས་པའི་རྒྱ་ནག་གི་སྲིད་སྐྱོང་འདུ་ཤེས་ཡོད་ཚད་བསྒགས་ཡོད། འོན་ཀྱང་། ཞི་ཅིན་ཕེང་གིས་རྒྱ་ནག་གི་ལོ་རྒྱུས་སུ་སྐད་གྲགས་ཆེ་བའི་ཁཱོན་ཙི་སོགས་ཀྱི་སྐད་ཆ་ལུང་དྲང་ནས། གནའ་རབས་མེས་པོའི་ཁྱིམ་བདག་གི་རྣམ་པའི་སྨྲ་བརྗོད་ཀྱིས་རང་ཉིད་ལ་ཐུམ་བརྒྱབས་ཏེ། དེ་དག་ལ་བརྟེན་ནས་སྲིད་དབང་སྒེར་གཅོད་གྱི་དབང་བསྒྱུར་གྱི་ཁྲིམས་མཐུན་རང་བཞིན་སྲ་བརྟན་ཅན་དུ་གཏོང་ཐབས་བྱེད་ཀྱིན་ཡོད། མཱ་ཁེ་སི་རིང་ལུགས་དང་རྒྱ་ནག་གི་སྲོལ་རྒྱུན་སྲིད་སྐྱོང་འདུ་ཤེས་གཉིས་ཟུང་དུ་འབྲེལ་བའི་བསམ་བློ་དེ་ལ་ཞི་ཅེན་ཕེང་གིས་སྐལ་བ་ཕྲག་བརྒྱར་མི་ཉམས་པ་དང་རྒྱ་ནག་གི་སྲོལ་རྒྱུན་རྣལ་མ་དེ་རུ་ངོས་འཛིན་བྱས་ཡོད།
ཞི་ཅེན་ཕེང་གིས་དུས་དང་རྣམ་པ་ཀུན་ཏུ་རང་ཉིད་ཡིད་ཆེས་དང་ལྷག་བསམ་གྱིས་ཁེངས་པའི་རྒྱལ་ཁབ་ཀྱི་ཡབ་ཆེན་གྱི་སྣང་བརྙན་ཞིག་བསྐྲུན་ཐབས་བྱས་དང་བྱེད་མུས་ཡིན་ཞིང་། ཞི་ཏཱ་ཏཱ་ཡི་ཆབ་སྲིད་འདུ་ཤེས་ཁྲོད་མི་སྒེར་ལ་དད་གུས་དང་། མི་རིགས་རིང་ལུགས། ལོ་རྒྱུས་ལ་ཞིབ་འཇུག མ་འོངས་པ་བཞེངས་བསྐྲུན་སོགས་འདུས་ཡོད།
ཡིན་ན་ཡང་ཞི་ཏཱ་ཏཱས་བཏོན་པའི་སྨན་ཐོ་དེས་དུས་རབས ༢༡པའི་རྒྱ་ནག་གི་ནད་ཡམས་སེལ་ནུས་སམ།
“ཀྲུང་ཧྭ་མི་རིགས་ཀྱི་རླབས་ཆེན་སླར་གསོ”དང་། “རྒྱ་ནག་གི་རྨི་ལམ”།“ཨི་ཞི་ཡ་ཞི་བདེ་རྒྱ་མཚོ་ཆེན་མོའི་རྨི་ལམ”སོགས་རྨི་ལམ་གྱི་ཞིང་ཁམས་ན་རྨི་ལམ་གླེང་མཁན་ཞིག་ལ་རེ་བ་དེ་འདྲ་ཆེན་པོ་རྒྱག་ས་ཡོད་མེད་བཤད་དཀའ་བ་དང་། ཁོང་གིས་རྒྱ་ནག་གི་སྲིད་དབང་བསྐྱངས་པའི་འདས་པའི་ལོ་གཉིས་ཀྱི་ནང་། དང་ཐོག་བཤད་པའི“སྟག་དང་སྦྲང་མ་མཉམ་གསོད”བྱེད་རྒྱུའི་འདུན་པ་བཞིན། རྒྱ་ནག་དབུས་ཆབ་སྲིད་རྒྱུན་ལས་ཀྲུག་ཡོན་ཁང་གིས་མཚོན“སྟག”༥༩ ལ་ཞིབ་བཤེར་དང་གོ་ས་ནས་གནས་དབྱུང་བཏང་ཡོང་མོད། འོན་ཀྱང་ཞི་ཅིན་ཕེང་གི་ལྐོག་ཟ་རུལ་སུངས་ལ་རྡུང་རྡེག་གི་ལས་འགུལ་དེ་ཡང་འདེམས་སྒྲུག་རང་བཞིན་ཅན་གྱི་རྒོལ་རྡུང་ཞིག་དང་། གོ་ས་དང་དབང་ཆའི་འཐབ་རྩོད་ཞིག་ལས། རུལ་སུངས་བྱུང་རྐྱེན་གྱི་ལམ་ལུགས་ལ་རེག་མེད། དབང་ཆ་འཐབ་རྩོད་བདེ་བར་འཁོད་རྗེས་རུལ་སུངས་ལ་རྡུང་རྡེག་གི་ལས་འགུལ་དེ་རང་བཞིན་གྱིས་ཉམས་ངེས་ཡིན། གལ་ཏེ་མུ་མཐུད་ནས་ལྐོག་ཟ་རུལ་སུངས་ལ་རྡུང་རྡེག་མཐར་ཐུག་བྱེད་རྒྱུ་ཟེར་ན། དེ་ཡི་མཇུག་འབྲས་ནི་དམར་ཚོགས་རྩ་རྫོགས་ལས་ལྷག་མེད། གང་ཡིན་ཟེར་ན། རྒྱ་ནག་གི་དཔོན་རིགས་ཡོད་དོ་ཅོག་ཏུ་ལྐོག་ཟ་རུལ་སུངས་མེད་པ་གཅིག་ཀྱང་མེད་པས་སོ།
ཞི་ཅིན་ཕེང་ནི་མི་རིགས་རིང་ལུགས་པ་ཞིག་ཡིན་པས། རྒྱ་རིགས་མིན་པའི་མི་རིགས་གཞན་གྱི་བདེ་སྡུག་དང་རེ་འདུན་ལ་དོ་སྣང་བྱེད་མི་སྲིད། ཁ་སྔོན་བསྐོངས་པའི༼མི་རིགས་ལས་དོན་ལྷན་ཚོགས༽སྟེང་ཞི་ཅིན་ཕེང་གིས“རྒྱ་རིགས་ཆེན་པོ་དང་གུ་དོག་པའི་མི་རིགས་རིང་ལུགས་ལ་ངོ་རྒོལ་ཡོད”ཅེས་བརྗོད་པ་ཙམ་གྱིས་ད་ལྟ་རྒྱ་ནག་སྤྱི་ཚོགས་སུ་ཡོད་བཞིན་པའི་མི་རིགས་མཐོང་ཆུང་དང་མི་རིགས་གྲལ་རིམ་གྱི་ལམ་ལུགས་སྲིད་ཇུས་དེ་དག་མེད་པར་གཏོང་མི་སྲིད། རྒྱ་རིགས་ལས་གཞན་གྲངས་ཉུང་མི་རིགས ༥༥ “ཀྲུང་ཧྭ་མི་རིགས་སུ་གྱུར་ཚེ”ཞི་ཅེན་ཕེང་གི “ཀྲུང་ཧྭ་མི་རིགས་ཀྱི་རླབས་ཆེན་སླར་གསོ”འགྲུབ་པ་རེད་ལ“རྒྱ་ནག་གི་རྨི་ལམ”ཡང་མངོན་པར་གྱུར་བ་རེད།
“ཀྲུང་ཧྭ་མི་རིགས”ཞེས་པ་མཐར་དེད་ན“རྒྱ་རིགས”ཁོ་ནར་གོ་དགོས།
ཞི་ཅིན་ཕེང་གི་སྲིད་སྐྱོང་འདུ་ཤེས་དང་ཀྲུང་ཧྭ་ སླར་གསོ་ཟེར་བར་དཔྱད་པ།
ཕྱི་ཟླ ༡༠ར་བསྐོངས་པའི་རྒྱ་དམར་མཐོ་རིམ་ཚོགས་ཆེན་སྟེང་། ཞི་ཅིན་ཕེང་གིས་ཁོང་གི་སྲིད་སྐྱོང་གི་དམིགས་འདུན་དང་མདུན་ལྗོངས་གླེང་ཡོད། དེའི་ཁྲོད་ན་མི་སེར་སྤྱི་ཚོགས་ཀྱི་བར་སྟོང་ཡོད་མི་སྲིད་ལ། ནུབ་གླིང་གི་རྣམ་པའི་དམངས་གཙོ་དེ་བས་ཀྱང་མེད། ད་དུང“ལྟོ་འགྲངས་ལུས་ཁོམ་པའི་ཕྱི་གླིང་བའི་རྐང་བརྡ་ལག་བརྡ”ལའང་ཉན་མི་སྲིད། དེ་ལས་ལྡོག་དེ། ཚང་འཛོམས་ཚོགས་ཆེན་ལས་མངོན་པའི་གསལ་བརྡ་ནི་ཞི་ཅིན་ཕེང་ལ་ཁྲིམས་སྐྱོང་གི་སྤྱི་ཚོགས་ཤིག་འཛུགས་བསྐྲུན་བྱ་རྒྱུའི་དམིགས་རེ་ཡོད་པ་དང་། གཙང་འཁྲུད་དག་ཐར་བྱས་ཟིན་པའི་འགན་ཐེག་པའི་དམར་ཚོགས་རྒྱལ་ཁབ་དཔོན་ངན་རྩ་འཛུགས་ལ་འགྲན་སློང་སོགས་མེད་པའི་ངང་མི་མཐུད་ནས “མི་དམངས་ལ་ཞབས་འདེགས་ཞུ”རྒྱུ་དེ་རེད།


text:
རྩོམ་པ་པོ། རྩེ་ཞིག་ཚང་ཤེས་རབ་བསྟན་པའི་ཟླ་བ།གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པའི་དངོས་གཞིའི་ཚོགས་འདུའི་སྟེང་གི་བྱ་བའི་སྙན་ཞུ།
རབ་བྱུང་ངུར་སྨྲིག་གི་སྡེ་དང་། རིག་འཛིན་དབལ་བོན་གྱི་སྡེ། ལྷ་ཤེས་གྲོང་བོན་གྱི་སྡེ། ཆེད་མཁས་ཞིབ་འཇུག་པའི་སྡེ་སོགས། མདོར་ན་སྟོན་འཁོར་འདུ་བ་རྣམ་བཞི་གཙོ་རུ་བྱས་པའི། ཕྱོགས་བཞི་མཚམས་བརྒྱད་ནས་བསྟན་འགྲོའི་དོན་ཆེན་འདེགས་པར་ཆེད་ཕེབས་གནང་བའི་བཀུར་འོས་ལྷན་རྒྱས་རྣམ་པ།
ཚོགས་འདུའི་བརྗོད་བྱ་དངོས་ལ་མ་འཇུག་པའི་སྔོན་དུ། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་བྱ་བའི་ལས་དོན་ཆེ་ཕྲ་ཅི་རིགས་ཀྱིས་མཚོན། བོན་པོ་ཡོངས་རྫོགས་མཐུན་ལམ་རྡོག་རྩ་གཅིག་སྒྲིལ་གྱི་ལམ་ཁར་གོམ་པ་སྤོ་བའི་ཕྱོགས་ལ། དམིགས་བསལ་གྱིས་མཛད་རྗེས་བླ་ལྷག་ཏུ་ཆེ་བ་སྟེ། “དཀའ་བ་སྤྱད་དེ་མཛད་རྗེས་བླ་མེད་བཞག །ཁྱད་འཕགས་རྣམ་ཐར་བསྟན་འགྲོའི་དཔལ་དུ་འབར། །”ཞེས་པ་ལྟར་གྱི་སྐྱེས་ཆེན་གང་མང་ཞིག་གི་ཐུགས་རྗེ་དང་བཀའ་དྲིན་སྙིང་ནས་དྲན་བྱུང་། ལྷག་དོན་ཉེ་བའི་ཆར་གྱི་ང་བརྒྱད་ལོའི་དུས་འགྱུར་དང་། ལོ་ངོ་བཅུའི་རིང་གི་རིག་གསར་གྱི་གོད་ཆག་སྟེ། རྒྱལ་བསྟན་དར་རྒུད་སྤྱི་ཚོགས་གསར་རྙིང་གི་ལོ་རྒྱུས་དཀྱོགས་མཚམས་ཁ་ཚ་དགོས་གཏུག་གི་སྐབས་སུ། གཡུང་དྲུང་བོན་གྱི་བསྟན་པ་རྨང་ནས་གསོ་བ་ལ། སྐུ་ངལ་འཛེམ་མེད་ཀྱིས་ཕྱག་ལས་ལྗིད་མོ་ཚེ་དང་མཉམ་པར་བསྟར་བའི་གཞིས་བྱེས་བོན་འབངས་ཡོངས་ཀྱི་གཙུག་རྒྱན ༧ སྐྱབས་རྗེ ༧ རྒྱལ་བ་སྨན་རིའི་ཁྲི་འཛིན ༣༣ པ་ཆེན་པོ་མཆོག་དང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་དབུ་བཞུགས་བླ་ཆེན་གཡུང་དྲུང་རྒྱལ་བ་རིན་པོ་ཆེ། དགེ་སློང་བསྟན་འཛིན་དབང་གྲགས། རྒྱལ་ཚབ་མཐུ་སྟོབས་རྣམ་རྒྱལ། ཟླ་སྤྲུལ་རིན་ཆེན་ཕུན་ཚོགས། སྣང་ཞིག་རྒྱ་འོབས་རིན་པོ་ཆེ། སོག་སྡེ་གྲུབ་དབང་བསྟན་པའི་ཉི་མ། རྟོགས་ལྡན་ཁྲི་བ་རིན་པོ་ཆེ། སྨན་རིའི་དགེ་བཤེས་ཟླ་བ་བསྟན་འཛིན། སྐྱབས་རྗེ་བླ་མ་བོན་བརྒྱ་བ་དགེ་ལེགས་ལྷུན་གྲུབ་རྒྱ་མཚོ་སོགས་ལོ་རྒྱུས་ཀྱིས་གཏན་ནས་བརྗེད་མི་སྲིད་ལ། ང་ཚོས་ཀྱང་གོ་སྐབས་འདི་དང་བསྟུན་ཁོང་རྣམ་པར་སྙིང་ཐག་པ་ནས་དྲན་གསོ་ཞུ་བ་མ་ཟད། ཁོང་རྣམ་པས་རང་དོན་ཡིད་བྱེད་ཀྱིས་མ་ལྷད་པའི་ལྷག་བསམ་རྣམ་དག་གི་སྒོ་ནས། བསྟན་འགྲོའི་ཕན་བདེ་འབའ་ཞིག་གིས་ཆེད་དུ་བསྐྱངས་པའི་མཛད་འཕྲིན་འོད་རླབས་ཀྱི་ཟེགས་མ་རེ་རེ་བཞིན། ངོས་ཟིན་པ་དང་དེ་ལ་ངེས་ཤེས་བརྟན་པོ་ཡོད་པའི་ཐོག་ནས། ནམ་ཡང་ང་ཚོའི་སེམས་ཁོང་ན་དྲོད་ཁོལ་གྱི་རླབས་དང་བསྡོངས་ནས་འོད་དུ་འཚེར་བཞིན་ཡོད་ཅེས་གུས་འདུད་ཞུ་རྒྱུ་ཡིན།
གཤམ་དུ་ངས་རང་སྟེང་གི་འགན་འཁྲི་ལ་རྐང་བཙུགས་ཏེ་མཉམ་འབྲེལ་ལྷན་ཚོགས་ཀྱི་ལོ་སྔོན་མའི་གྲོས་ཆོད་ཁག་གི་ལས་ཀའི་གནས་ཚུལ་མདོར་བསྡུས་སུ་སྙན་སྒྲོན་ཞུ་བ་དང་སྟབས་བསྟུན། མཉམ་འབྲེལ་ལྷན་ཚོགས་སྐབས་གཉིས་པའི་མདུན་གྲས་སུ་རྦད་དེ་སླེབས་ཡོད་པའི་འགན་འཁྲི་གཙོ་བོ་ཅི་ཡིན་དམིགས་སུ་བཟུང་ནས། དེའི་སྐོར་ལ་རང་གི་བསམ་ཚུལ་ལམ་རེ་འདུན་འགའ་ཞུ་རྒྱུ་ཡིན་པས། ནོར་འཁྲུལ་བྱུང་ན་ལྷན་རྒྱས་ནས་དུས་ལྟར་སྐྱོན་བརྗོད་དང་ཡོ་བསྲང་གནང་རྒྱུའི་རེ་བ་ཞུ།
དང་པོ། མཉམ་འབྲེལ་ལྷན་ཚོགས་ཀྱི་གྲོས་ཆོད་ཁག་གི་གནས་ཚུལ་སྤྱིར་བཤད་པ།
སྤྱི་ལོ ༢༠༠༩ ལོའི་ཟླ ༡༢ ཚེས ༨ ཉིན། མཉམ་འབྲེལ་ལྷན་ཚོགས་དངོས་སུ་དབུ་བརྙེས་པ་ནས་ད་ལྟའི་བར། ལོ་ངོ་གསུམ་རེའི་ནང་དུ་རྒྱས་འཛོམས་ཚོགས་ཆེན་ཐེངས་རེ་དང་། ལོ་རེ་བཞིན་རྒྱུན་ལས་ལས་འཛིན་ཚོགས་འདུ་ཐེངས་རེ་བསྡུས་ཏེ། མ་འོངས་པའི་བྱ་བའི་ཐད་ལ་འཆར་གཞི་བཟོས་ཞིང་། གྲོས་ཆོད་བྱེད་པའི་ཐབས་ལམ་བཟང་པོ་རྒྱུན་འཁྱོངས་བྱེད་བཞིན་ཡོད་ལ། འདས་པའི་ངོ་ལོ་བཅུའི་ནང་དུ། རང་རེའི་ཚོགས་པས་གཤེན་བསྟན་འཛིན་སྐྱོང་སྤེལ་གསུམ་ལ་ཕན་རླབས་ཆེ་བའི་གྲོས་ཆོད་ཀྱི་ཆ་ནས་ཡིན་ན། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་དང་པོའི་གྲོས་ཆོད་ལ། དཔེར་ན། མི་རིགས་དཔེ་སྐྲུན་ཁང་གིས་སྒྲིག་བཞིན་པའི་བོད་རྒྱ་ཚིག་མཛོད་ཆེན་མོའི་ནང་དུ་བོན་རིང་ལུགས་ཀྱི་ཐུན་མོང་མ་ཡིན་པའི་ཐ་སྙད་འགངས་ཆེན་སྐོར་བླུག་ཐུབ་པ་བྱ་རྒྱུས་མཚོན་ཁྱོན་བསྡོམས་དོན་ཚན་ང་གཅིག་ཡོད་པ་ལས། ཞང་ཞུང་སྙན་རྒྱུད་བཀའ་རྒྱུད་སྐོར་བཞི་དང་། གཡས་རུའི་ཨ་ཁྲིད་ཆེན་མོ་རྒྱ་ཡིག་ཏུ་བསྒྱུར་རྒྱུ་སོགས་དོན་ཚན་དགུ་མ་གཏོགས་ཚང་མ་ལེགས་འགྲུབ་བྱུང་ཡོད་པ་དང་། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་གྲོས་ཆོད་ལ་དེ་སྔོན། བོན་གྱི་ཐ་སྙད་རྒྱ་ཡིག་ཐོག་ཕབ་བསྒྱུར་གཏན་འབེབས་ཚན་ཁག་གིས་རྒྱ་ཡིག་ཏུ་བསྒྱུར་བའི་བོད་རྒྱ་སྐད་གཉིས་ཤན་སྦྱར་གྱི་སངས་རྒྱས་གཡུང་དྲུང་བོན་གྱི་ཞལ་འདོན་དེ་ཉིད་ཡོངས་སུ་བསྒྱུར་ཚར་བ་བྱས་ཐོག དཔར་བསྐྲུན་འགྲེམ་སྤེལ་བྱེད་རྒྱུས་མཚོན་ཁྱོན་བསྡོམས་དོན་ཚན་ཉེར་གཉིས་བཞག་ཡོད་ཅིང་། དེའི་ནང་གི་ཚོགས་པར་ཆོག་མཆན་ཡི་གེ་ལེན་རྒྱུ་ཕུད། ཁ་ཤས་ཞིག་ད་ལྟ་ལག་ལེན་དུ་བསྟར་བའི་སྐབས་ཡིན་པ་བཅས། མདོར་ན་གྲོས་ཆོད་ཡོངས་རྫོགས་ལེགས་འགྲུབ་བྱུང་ཡོད་ཅིང་། དེ་དག་གི་གནས་ཚུལ་ཞིབ་ཕྲ་ལྷན་རྒྱས་ཀྱི་ཕྱག་ཏུ་དཔྱད་གཞིར་ཕུལ་ཡོད་པ་ལྟར་ལགས་ན། གནས་ཚུལ་དོན་དངོས་དང་མཐུན་མི་མཐུན་སོགས་ཀྱི་ཆ་ཡོད་ཚེ་རྣམ་པ་ཚོས་དུས་ལྟར་ཡོ་བསྲང་ལེགས་བཅོས་གནང་རྒྱུའི་རེ་བ་ཡོད།
གཉིས་པ། ལོ་སྔོན་མའི་གྲོས་ཆོད་ཁག་གི་ལས་ཀའི་གནས་ཚུལ་ཆེད་དུ་ཞུ་བ།
གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཚོགས་འདུ་ཐེངས་གཉིས་པ་སྟེ། ལོ་སྔོན་མའི་ཚོགས་འདུའི་སྟེང་བསྡོམས་པའི་གྲོས་ཆོད་ག་ཚོད་བཞག་ཅེ་ན། ལོ་སྔོན་མའི་ཚོགས་འདུའི་སྟེང་བསྡོམས་པའི་གྲོས་ཆོད་བརྒྱད་ཡོད་ཅིང་། དེ་དག་རེ་རེ་ལྟར་ན།
༡ སྒྲུབ་ཁང་བླ་མ་ཚོགས་གཞོན་སོ་སོ་ལ་བསྐོར་རྒྱུ། ༢ གཞུང་ལས་ཁང་གི་འགན་འཛིན་པ་དྲུང་ཡིག་རྒན་གཞོན་རྣམ་གཉིས་ནས་ཁུར་རྒྱུ། ༣ གཡུང་དྲུང་བོན་མཉམ་འབྲེལ་ལྷན་ཚོགས་བཀའ་འགྱུར་སྒྲིག་ཞུ་མ་ཕྱིའི་ཡིག་རྙིང་འཚོལ་བསྡུ་ཚན་ཆུང་འཛུགས་རྒྱུ། ༤ གཡུང་དྲུང་བོན་མཉམ་འབྲེལ་ལྷན་ཚོགས་དགེ་ལས་རོགས་དངུལ་དོ་དམ་འགན་འཛིན་ཚན་ཆུང་འཛུགས་རྒྱུ། ༥ རང་རེའི་ཚོགས་པའི་ནང་དུ་རྒྱུན་ལས་ལས་འཛིན་མི་སྣ་སྐོར་ཞིག་ཁ་སྣོན་བྱ་རྒྱུ། ༦ དྲུང་ཡིག་ཚན་ཁག་ནས་ཚོགས་འདུ་སྒྲིག་བཀོད་བྱ་བའི་ལས་ཀ་ཆེ་ཕྲ་གང་ཡོད་ཕྲག་ཏུ་ཁུར་བར་བྱ་རྒྱུ། ༧ གཡུང་དྲུང་བོན་མཉམ་འབྲེལ་ལྷན་ཚོགས་གསར་འགོད་ལས་གཞིའི་འགན་འཛིན་ཚན་ཆུང་འཛུགས་རྒྱུ། ༨ གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཚོགས་འདུ་སྐབས་གསུམ་པ་དང་སྐབས་བཞི་བའི་འཚོགས་ཡུལ་གཏན་འཁེལ་མཛད་པ་བཅས་ཡིན་ནོ། །
ལྷན་རྒྱས་ཀྱིས་ཤུགས་ཆེའི་རྒྱབ་སྐྱོར་འོག་ཏུ། གོང་གསལ་དེ་དག་གི་ནང་ནས་ཉེ་སྔོན་འགྲུབ་ཟིན་པའི་གྲོས་ཆོད་ཀྱི་སྐོར་ཡིན་ན། སྒྲུབ་ཁང་བླ་མ་དང་། གཞུང་ལས་ཁང་གི་འགན་འཛིན། ཡིག་རྙིང་འཚོལ་བསྡུ།། ཚོགས་འདུའི་བཀོད་སྒྲིག་བྱ་བ། ཚོགས་འདུའི་གསར་འགོད་ལས་གཞི། རྒྱུན་ལས་ལས་འཛིན་ཁ་སྣོན། ལོ་རྗེས་མའི་ཚོགས་འདུ་འཚོགས་ཡུལ་གཏན་འཁེལ་བྱ་བ་བཅས་དོན་ཚན་བདུན་ཙམ་ལེགས་འགྲུབ་བྱུང་ཡོད་ལ། དགེ་ལས་རོགས་དངུལ་དོ་དམ་བྱ་བཞག་དོན་འཁྱོལ་ཡོང་བར་ད་ལྟ་མུ་མཐུད་བསྐུལ་མ་གཏོང་བཞིན་ཡོད་པ་བཅས་ཡིན་ནོ། །
གསུམ་པ། གོང་གསལ་གྲོས་ཆོད་དེ་དག་གི་ནང་མ་ཐེ་བའི་ལོ་གཅིག་རིང་གི་ལས་ཀའི་གྲུབ་འབྲས་གཞན་དག་སྐོར།
བཀའ་འགྱུར་མ་དཔེ་གཏན་འབེབས་སྒྲིག་ཞུ་བྱ་བའི་ལས་ཀའི་བརྒྱུད་རིམ་ཁག་གཤམ་ནས་འབྱུང་སྟབས་འདིར་བསྡུས་མེད་པས་མཚོན། གོང་གསལ་གྲོས་ཆོད་དེ་དག་དུ་མ་ཐེ་བའི་ལོ་གཅིག་རིང་གི་ལས་ཀའི་གྲུབ་འབྲས་གཞན་དག་གི་ཐད་ནས་ཡིན་ན།
སྤྱི་ལོ ༢༠༡༧ ལོའི་ཟླ ༡༢ ཚེས ༢༥ ཉིན་སི་ཁྲོན་མི་རིགས་དཔེ་སྐྲུན་ཁང་གིས་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་དུ། ཀྲུང་ཧྭའི་བཀའ་བསྟན་ཆེན་མོ་ལས་སངས་རྒྱས་གཡུང་དྲུང་བོན་གྱི་བཀའ་འགྱུར་སྒྲིག་ཞུ་ཁང་ཞེས་པའི་མཚན་བྱང་དཔང་ཡིག་བརྒྱུད་སྤྲོད་བྱས་པ་དང་། ཟླ ༣ ཚེས ༢༦ ཉིན་གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ་དང་། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པ། གཡུང་དྲུང་བོན་ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་བཅས་ཀྱི་ཚོགས་རིམ་ལས་འཆར་གྲ་སྒྲིག་བྱེད་སྟངས་སྐོར་གྱི་བཞུགས་མོལ་ཚོགས་འདུ་ཁྲིའུ་འདུ་རུ་འཚོགས་པ། ཟླ ༦ ཚེས ༢༨ ཉིན་སྟོད་ལུང་འབྲི་ལུང་དགོན་དུ་འཛམ་གླིང་སྤྱི་བསང་འཚོགས་པར་རོགས་འདེགས་བཀོད་འདོམས་འགན་འཛིན་བྱས་པ། ཟླ ༧ ཚེས ༡༨ ཉིན་སྐྱབས་རྗེ་རྒྱལ་བ་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་ཉིད་བོད་དུ་ཕེབས་པ་ལ་ལྷན་ཚོགས་ཀྱི་ངོས་ནས་འཚམས་འདྲི་མདུན་བཅར་ཞུ་བར་ལྷ་སར་སོང་བ། ཟླ ༧ ཚེས ༡༩ ཉིན་ལྷ་སར་གྲོང་ཁྱེར་དུ་ཡོད་པའི་ཁམས་སྐུ་རིམ་ཚོགས་པར་ལེགས་གསོལ་འཚམས་འདྲི་ཞུ་བར་བསྐྱོད་པ། ཟླ ༩ ཚེས ༡ ནས་ཉིན་ཤས་རིང་ད་ལོའི་ཚོགས་ཆེན་གསུམ་དང་འབྲེལ་བའི་ཞང་ཞུང་ཤེས་རིག་མཛད་སྒོ་ཁག་ཇི་ལྟར་སྤེལ་སྟངས་སྐོར་གྱི་མཛད་རིམ་རེའུ་མིག་བཟོ་བའི་ཚོགས་འདུ་སྐོང་འཚོགས་བྱས་པ། ཟླ ༩ ཚེས ༡༦ ཉིན་ནས་བཟུང་དྲུང་ཡིག་རྒན་གཞོན་གཉིས་རྔ་ཡུལ་སྣང་ཞིག་དགོན་ཆེན་ལ་བསྐྱོད་དེ་ཚོགས་འདུ་དང་འབྲེལ་བའི་ལས་ཀའི་སྐོར་ལ་མཉམ་ཞུགས་བྱས་པ་བཅས་སོ། །
དེ་དག་གིས་མ་ཚད། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་དགོངས་དོན་ལྟར་ཁམས་ཡན་ལག་ཚོགས་པ་དང་། གཡས་རུའི་འཆད་རྩོད་ཆེན་མོའི་འགན་འཛིན་ཚན་ཁག གངས་ལྗོངས་བོན་དཔྱད་དེབ་རྩོམ་སྒྲིག་ཚན་ཁག ཞི་བདེ་སྨོན་ལམ་ཆེན་མོའི་འགན་འཛིན་ཚན་ཁག གངས་ལྗོངས་བོན་དྲ་བ་དང་འབྲེལ་བའི་གསར་འགོད་ལས་གཞིའི་འགན་འཛིན་ཚན་ཁག བཀའ་འགྱུར་མ་ཕྱི་དཔེ་བསྡུར་ཡིག་རྙིང་འཚོལ་བསྡུ་ཚན་ཁག བོན་གྱི་ཐ་སྙད་རྒྱ་ཡིག་ཕབ་བསྒྱུར་གཏན་འབེབས་ཚན་ཁག ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་མ་དཔེ་སྒྲིག་ཞུ་གཏན་འབེབས་རྩོམ་སྒྲིག་ཨུ་ཡོན་ལྷན་ཁང་། ཞང་བོད་ཤེས་རིག་གཞུང་བརྒྱའི་བགྲོ་གླེང་འགན་འཛིན་ཚན་ཁག དགེ་ལས་རོགས་དངུལ་དོ་དམ་འགན་འཛིན་ཚན་ཁག ཞང་བོད་རིག་གནས་སྒྱུ་རྩལ་འགྲེམས་སྟོན་འགན་འཛིན་ཚན་ཁག དགེ་བསྐུལ་སློབ་གསོའི་བཀོད་སྒྲིག་འགན་འཛིན་ཚན་ཁག་བཅས། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་སྡེ་ཚན་ཚན་ཁག་སོ་སོ་ནས་ཀྱང་། འདས་པའི་ལོ་ངོ་གཅིག་གི་ནང་དུ་བསྟན་པའི་གཟི་བརྗིད་དང་། འགྲོ་བའི་བསོད་ནམས་སུ་ཆེ་བའི་ཕྱག་ལས་དོན་སྙིང་ལྡན་པ་གང་མང་ཞིག་བསྒྲུབས་དང་སྒྲུབ་བཞིན་ཡོད་པ། ཚན་ཁག་སོ་སོའི་འགན་འཛིན་རྣམ་པས་ཚོགས་ཆེན་ལ་སྐབས་བསྟུན་ལྟར་སྙན་ཞུ་འབུལ་རྒྱུ་ཡིན་པས། ལྷན་རྒྱས་ནས་དེ་ལུགས་ལྟར་མཁྱེན་རོགས་གནང་དགོས་པ་ཡིན།
བཞི་བ། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་འདས་ཟིན་ལོ་ངོ་གསུམ་རིང་གི་བྱ་བའི་གྲུབ་འབྲས་གཙོ་བོ་ཁག་ཅིག་ཆེད་དུ་གླེང་བ།
མཉམ་འབྲེལ་ལྷན་ཚོགས་སྐབས་གཉིས་པའི་འདས་ཟིན་ལོ་ངོ་གསུམ་རིང་གི་བྱ་བའི་གྲུབ་འབྲས་གཙོ་བོ་ཁག་ཅིག་གི་ཐད་ནས་གསལ་བཤད་ཞུ་རྒྱུ་ལ། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ལྷན་ཚོགས་ཀྱིས་འདས་པའི་ལོ་ངོ་གསུམ་གྱི་རིང་དུ། མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ལྷན་ཚོགས་མཉམ་རུབ་ཀྱིས་འབད་འབུངས་རྒྱ་ཆེར་གནང་བ་ལ་བརྟེན་ཏེ། མཉམ་འབྲེལ་ལྷན་ཚོགས་ཀྱི་གཞུང་ལས་ཁང་གསར་དུ་སྒོ་འབྱེད་བྱས་པ་དང་། གཡུང་དྲུང་བོན་གྱི་ཞི་བདེ་སྨོན་ལམ་ཆེན་མོ་འཚོག་རྒྱུ་མུ་མཐུད་རྒྱུན་འཛིན་དར་སྤེལ་བྱེད་བཞིན་པ། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་མ་དཔེ་གཏན་འབེབས་སྒྲིག་ཞུའི་བྱ་བར་འབད་བརྩོན་གནང་བཞིན་པ་བཅས་ཏེ། གཞུང་ལས་ཁང་དང་། ཞི་བདེ་སྨོན་ལམ། བཀའ་འགྱུར་གྱི་ལས་གཞི་བཅས་ཀྱི་ཐད་ནས་དགའ་འོས་པའི་གྲུབ་འབྲས་བཟང་པོ་ཞིག་བླངས་ཡོད་ཀྱང་། དེ་དག་སོ་སའི་དགོས་པ་རྒྱུ་མཚན་ཟུར་འབུལ་བྱས་ཡོད་པ་ལྟར་ལགས་ན། རྣམ་པ་ལྷན་རྒྱས་ལ་དབང་བའི་དུས་ཚོད་མང་པོ་འདི་ནས་འགོར་འགྱངས་བྱེད་རྒྱུ་མིན།
ལྔ་བ། མཉམ་འབྲེལ་ལྷན་ཚོགས་སྐབས་གཉིས་པའི་སྟོབས་ཤུགས་ཡོངས་རྫོགས་ཕྱོགས་གཅིག་ཏུ་འདུས་པར་སྐུལ་སྤེལ་བྱས་ཏེ། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་མ་དཔེ་གཏན་འབེབས་སྒྲིག་ཞུའི་བྱ་བ་དམིགས་ཚད་ལྟར་ལེགས་འགྲུབ་ཡོང་བ་བྱ་རྒྱུ།
རྒྱལ་ཁབ་གསར་འགྱུར་དཔེ་སྐྲུན་བཅོས་བསྒྱུར་ལས་གཞི་དང་། རྒྱལ་ཁབ་དཔེ་སྐྲུན་མ་དངུལ་རོགས་སྐྱོར་གྱི་ལས་གཞི་སྟེ། བཀའ་འགྱུར་པར་སྐྲུན་ལས་གཞི་འདིའི་མིང་ཆ་ཚང་ལ། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་པར་སྐྲུན་ལས་གཞི་ཞེས་བརྗོད་ཅིང་། རྒྱལ་ཁབ་རིམ་པའི་ལས་གཞི་འདིའི་མཚན་རྟགས་ནི 2018H-008 ཡིན། ཀྲུང་གུང་ཀྲུང་དབྱང་དྲིལ་བསྒྲགས་པུའུ་དང་། རྒྱལ་སྲིད་སྤྱི་ཁྱབ་ཁང་གིས་ཐད་ཀར་བདག་སྐྱོང་བྱེད་པའི་རྒྱལ་ཁབ་གསར་འགྱུར་དཔེ་སྐྲུན་བཅོས་བསྒྱུར་འཕེལ་རྒྱས་ལས་ཁུངས་ཀྱི་པར་སྐྲུན་ལས་གཞི་གཙོ་གནད་ཀྱི་གྲས་སུ་ཚུད་པའི་ལས་གཞི་འདི་ཉིད་གཙོ་སྒྲུབ་གནང་མཁན་གྱི་ལས་ཁུངས་ནི། སི་ཁྲོན་མི་རིགས་དཔེ་སྐྲུན་ཁང་ཡིན་པ་དང་། ལས་ཁུངས་དེ་གའི་གཙོ་འགན་རྣམ་པས་རེ་བཅོལ་ལྟར། གཡུང་དྲུང་བོན་མཉམ་འབྲེལ་ལྷན་ཚོགས་དང་སི་ཁྲོན་མི་རིགས་དཔེ་སྐྲུན་ཁང་གཉིས་མཉམ་འབྲེལ་གྱི་སྒོ་ནས་ལས་གཞི་འདི་དམིགས་ཚད་ལྟར་ལེགས་འགྲུབ་ཡོང་བ་བྱེད་རྒྱུ་ཡིན།
ལོ་རྒྱུས་ཀྱི་འཕེལ་རྒྱས་དང་བསྟུན། ཨ་གཡུང་བཀའ་འགྱུར་སོགས་བོན་གྱི་བཀའ་འགྱུར་དཔེ་བསྐྲུན་གྱི་བྱ་བ་ཐེངས་ལྔ་ཙམ་གཉེར་ཡོད་པའི་ཁྲོད་ནས། མཉམ་འབྲེལ་ལྷན་ཚོགས་ཀྱིས་དབལ་ཁྱུང་བཀའ་འགྱུར་རམ། ལྷ་སྲས་བཀའ་འགྱུར་པར་རྩར་བཟུང་ནས་འདི་ལྟར་བསྒྲུབ་པ་ཡང་། སྐྱབས་རྗེ་མཁན་སློབ་གཤེན་གསུམ་གྱི་དགོངས་པ་གཅིག་སྒྲིལ་ཡིན་ཐོག ལྷག་དོན་དམུ་རིགས་གཤེན་གྱི་གདུང་འཛིན་རྒྱལ་བ་གཤེན་སྲས་རིན་པོ་ཆེ་མཆོག་གིས་བཀའ་ལུང་ནན་གྱིས་བསྩལ་བའི་དགོངས་དོན་ལྟར། སྤྱི་ལོ ༢༠༡༦ ལོར། མཉམ་འབྲེལ་ལྷན་ཚོགས་ཀྱིས་བཀའ་འགྱུར་མ་དཔེ་གཏན་འབེབས་གཅིག་གྱུར་བཟོ་རྒྱུའི་གྲོས་ཆོད་ཁམས་ཐར་བདེ་དགོན་དུ་བཞག་པ་རེད། རྗེས་ཀྱི ༢༠༡༧ ལོའི ༦ ཚེས ༢༤ ཉིན་ལ། སི་ཁྲོན་མི་རིགས་དཔེ་སྐྲུན་ཁང་དང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཀུང་ཟི་སྟེ་པེ་ཅིན་ཞང་ཞུང་གཟི་འོད་རིག་གནས་བརྗེ་སྤེལ་འགན་འཁྲི་ཚད་ཡོད་སྤྱི་གཉེར་ཁང་གཉིས་ཀྱི་བར། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་མ་དཔེ་སྒྲིག་ཞུ་གཏན་འབེབས་བྱ་རྒྱུའི་ལས་འགན་ཡོངས་རྫོགས། གཡུང་དྲུང་བོན་མཉམ་འབྲེལ་ལྷན་ཚོགས་ནས་འཁུར་དུ་ལེན་རྒྱུའི་ཁྲིམས་མཐུན་ཆིངས་ཡིག་བཞག་པ་དང་། དེ་ནས་བཟུང་། མཉམ་འབྲེལ་ལྷན་ཚོགས་ཀྱིས་བཀའ་འགྱུར་མ་དཔེ་གཏན་འབེབས་སྒྲིག་ཞུའི་བྱ་བ་ཕྱོགས་ཡོངས་ནས་གཟབ་ནན་དུ་བསྒྲུབ་འགོ་བརྩམས་པ་ཡིན། བཀའ་འགྱུར་མ་དཔེ་སྒྲིག་ཞུའི་བྱ་བར་མཚོན་ན། ངེས་པར་དུ་བརྒྱུད་དགོས་པའི་སྤྱི་ཁྱོན་ནས་གོ་རིམ་ཆེན་པོ་གསུམ་ཡོད་པ་ལས། དང་པོ། མ་ཕྱི་གང་ཡིན་གཏན་འབེབས་བྱ་བ་དང་། གཉིས་པ། མ་བུ་ཐོད་གཏུག་གི་ལས་ཀ་ལེགས་འགྲུབ་ཡོང་བ་བྱེད་རྒྱུ། གསུམ་པ། བཀའ་འགྱུར་གྱི་དཔར་རྩ་གཞན་དག་དང་བསྡུར་ཏེ། ཡིག་ནོར་ཐག་ཆོད་པ་རྣམས་བཅོས་རྒྱུ་དང་། ཐེ་ཚོམ་ཅན་རྣམས་ལ་བསྡུར་མཆན་འགོད་རྒྱུ། གཞུང་དངོས་སུ་ཆད་ཡོད་པ་རྣམས་ཨང་གྲངས་བཀོད་དེ་པོད་རང་གི་མཇུག་ཏུ་འགོད་རྒྱུ་བཅས་ཡིན་ནོ། །
ལས་གཞི་རླབས་ཆེན་འདི་ལེགས་འགྲུབ་ཡོང་བའི་མཐུན་རྐྱེན་ལ་དགོངས་ནས། ད་ལྟའི་བར་མ་སྒྲུབ་ཐབས་མེད་ཀྱི་རྨང་གཞིའི་ལས་ཀ་གང་ལ་གང་འཚམས་ཞིག་འབད་པས་བསྒྲུབ་པ་སྟེ། དཔེར་ན། སྤྱི་ལོ ༢༠༡༧ ལོའི་ཟླ ༩ ཚེས ༣ ཉིན་ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་མ་དཔེ་སྒྲིག་ཞུ་གཏན་འབེབས་རྩོམ་སྒྲིག་ཨུ་ཡོན་ལྷན་ཁང་གསར་འཛུགས་གནང་བ་དང་འབྲེལ། བཀའ་འགྱུར་མ་དཔེ་སྒྲིག་ཞུ་གཏན་འབེབས་སྐོར་གྱི་གསལ་བཤད་དང་། བཀའ་འགྱུར་མ་དཔེ་སྒྲིག་ཞུ་གཏན་འབེབས་ཐད་ཀྱི་སྲོལ་ཡིག་གཉིས་ལ་གྲོས་འཆམ་བྱུང་བ་མ་ཟད། སི་ཁྲོན་མི་རིགས་དཔེ་སྐྲུན་ཁང་དུ་དཔེ་བསྡུར་བྱེད་ཕྱོགས་ཐད་ཀྱི་གསབ་སྦྱོང་འཛིན་གྲྭ་ཡང་གཉེར་བས་མཚོན། ༢༠༡༨ ལོའི་ཟླ ༡ ཚེས ༡༧ ཉིན་ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་བསྡུར་དཔེ་ཡིག་རྙིང་འཚོལ་བསྡུའི་གྲོས་བསྡུར་བགྲོ་གླེང་ཚོགས་འདུ་སི་ཁྲོན་མི་རིགས་དཔེ་སྐྲུན་ཁང་དུ་འཚོགས་པ་དང་། དེ་དང་བསྟུན་བཀའ་འགྱུར་བསྡུར་དཔེ་ཡིག་རྙིང་འཚོལ་བསྡུ་ཚན་ཆུང་གིས་འཚོལ་བསྡུ་བྱས་པའི་ཨ་གཡུང་བཀའ་འགྱུར་པར་མ་ལས་དང་། བོན་བློན་བཀའ་འགྱུར་པར་མ་ལས་དཔེ་ཚན་མི་འདྲ་བའི་སྐོར་དང་། དེ་མིན་གཞན་ནས་རྙེད་པའི་དཔེ་རྙིང་པོད ༢༠༠ ལྷག་སི་ཁྲོན་མི་རིགས་དཔེ་སྐྲུན་ཁང་གིས་དཔར་སློག་ཏུ་བཏབ་པ་དང་། དེ་བཞིན་དཔར་སློག་བཏབ་ཟིན་པའི་ཡིག་ཆ་དང་དེའི་དཔར་རྩ་ཕྱོགས་སོ་སོར་བཞུགས་པའི་བཀའ་འགྱུར་སྒྲིག་ཞུ་བ་རྣམས་ལ་གཞུང་སྒྲུབ་ཁང་ནས་བརྒྱུད་བསྐུར་བྱས་པ། ཟླ ༤ ཚེས ༡༠ ཉིན་སྐྱབས་རྗེ་རྒྱལ་བ་གཤེན་སྲས་རིན་པོ་ཆེའི་སྐུ་མདུན་ལ་བཀའ་འགྱུར་སྒྲིག་ཞུ་དང་འབྲེལ་བའི་ལས་དོན་ལག་ལེན་བསྟར་སྟངས་སྐོར་གྱི་བཀའ་སློབ་ལམ་སྟོན་ཞུ་བར་ཆེད་བཅར་བྱས་ལ། ཟླ ༤ ཚེས ༡༣ ཉིན་ནས ༡༥ སྟེ་ཉིན་གསུམ་གྱི་རིང་དུ། སི་ཁྲོན་མི་རིགས་དཔེ་སྐྲུན་ཁང་དང་གཡུང་དྲུང་བོན་མཉམ་འབྲེལ་ལྷན་ཚོགས་གཉིས་ཀྱིས་མཉམ་འབྲེལ་གྱི་སྒོ་ནས་བཀའ་འགྱུར་ཆེན་མོའི་མ་ཕྱི་གཏན་འབེབས་གྲོས་ཚོགས་ཐེངས་གཉིས་པ་ཁྲིའུ་འདུ་གྲོང་ཁྱེར་དུ་སྐོང་འཚོགས་བྱས་ཏེ། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་ཆེན་མོའི་ཞུ་དག་ཐད་ཀྱི་གསལ་བཤད་གཅིག་ཤེས་ཀུན་གྲོལ་གཏན་ལ་ཕབ་ནས་ནང་ཁུལ་དུ་ཟུར་ལྟའི་ཚུལ་དུ་བཀྲམས་པ་ཡིན།
དེ་ཡང་ཉེ་སྔོན་མ་དཔེ་བུ་དཔེ་ཐོད་གཏུགས་ཀྱི་ལས་དོན་ཐད་ནས་ཡིན་ན། དབལ་ཁྱུང་བཀའ་འགྱུར་ལ་བསྡོམས་པའི་པོད་གྲངས ༡༧༨ ཡོད་པ་ལས། པོ་ཏི ༡༧༠ ཐམ་པའི་ལས་དོན་གོམ་པ་དང་པོའི་ཚུལ་དུ་ལེགས་འགྲུབ་བྱུང་ཡོད། ཅི་ལྕོགས་ཀྱིས་འབད་ཀྱང་དེ་སྔོན་པོད ༡༦ གཏན་ནས་དཔེ་བསྡུར་བྱེད་ས་མ་རྙེད་ལ། གལ་ཆེའི་ལས་གཞི་འདི་ནི་ལོ་ལྔའི་རིང་གི་དཔེ་བསྐྲུན་ལས་ཀ་ཞིག་ཡིན་སྟབས། རྗེས་ཀྱི་ལོ་ངོ་གཉིས་ལྷག་གི་ནང་ངེས་པར་དུ་ལེགས་འགྲུབ་བྱུང་དགོས་པ་ཡིན་པས། མཉམ་འབྲེལ་ལྷན་ཚོགས་སྐབས་གཉིས་པར་དབང་བའི་རྗེས་ཀྱི་ལོ་ངོ་དེ་དག་གི་སྟོབས་ཤུགས་ཡོངས་རྫོགས་ཀྱང་། བཀའ་འགྱུར་མ་དཔེ་གཏན་འབེབས་ཀྱི་བྱ་བཞག་སྟེང་དུ་འབུལ་དགོས་པ་སྟེ། དམིགས་ཚད་ལྟར་བྱ་བཞག་འདི་ཉིད་ལེགས་འགྲུབ་ཡོང་བའི་ཐད་ལ། ང་ཚོའི་རང་སྟེང་གི་འགན་འཁྲིའི་ཆ་ནས་རྒྱས་འཛོམས་ཚོགས་ཆེན་གྱི་བརྗོད་བྱ་གཙོ་བོ་བཀའ་འགྱུར་པར་བསྐྲུན་གྱི་ལས་གཞིའི་སྟེང་དུ་འབབ་ཐུབ་པའི་རེ་བ་ཤུགས་ཆེན་རྒྱག་རྒྱུ་དང་། ཐེངས་འདིའི་རྒྱས་འཛོམས་ཚོགས་ཆེན་འདི་ནི། བཀའ་འགྱུར་པར་བསྐྲུན་ལས་གཞི་ལེགས་འགྲུབ་འབྱུང་བ་ལ་མཛུབ་སྟོན་རང་བཞིན་གྱི་དོན་སྙིང་ཆེས་ཆེར་ལྡན་པའི་ཚོགས་འདུ་ཞིག་ཏུ་འགྱུར་བར་ལྷན་རྒྱས་ནས་རྒྱབ་སྐྱོར་གནང་བར་མཁྱེན་མཁྱེན་ཞུ།
དེ་ལ་ཐེངས་འདིའི་བརྗོད་བྱའི་ནང་དོན་གཙོ་བོའི་ཆ་ནས། བཀའ་འགྱུར་བསྡུར་དཔེ་ཡིག་རྙིང་འཚོལ་བསྡུའི་བྱ་བར་ཅི་ལྟར་ཤུགས་སྣོན་རྒྱག་རྒྱུའི་ཐད་དང་། བཀའ་འགྱུར་དཀར་ཆག་རྩོམ་སྒྲིག་ཚན་ཁག་འཛུགས་རྒྱུའི་ཐད། བཀའ་འགྱུར་ནང་དོན་གནད་བསྡུས་རྩོམ་སྒྲིག་ཚན་ཁག་འཛུགས་རྒྱུའི་ཐད། བཀའ་འགྱུར་པར་སྐྲུན་ལས་གཞིའི་བརྒྱུད་རིམ་རྩོམ་འབྲིའི་རྩོམ་སྒྲིག་ཚན་ཁག་འཛུགས་རྒྱུའི་ཐད། བཀའ་འགྱུར་ཞུ་དག་གཏན་འབེབས་གོ་རིམ་འགན་ལེན་བདག་གཉེར་ཚན་ཁག་འཛུགས་རྒྱུའི་ཐད། བཀའ་འགྱུར་རོགས་དངུལ་བདག་གཉེར་འགན་འཛིན་ཚན་ཁག་འཛུགས་རྒྱུའི་ཐད་སོགས་ཤིན་ཏུ་གལ་ཆེན་དུ་སྣང་བས། ཚོགས་ཆེན་གྱིས་གོང་གསལ་དོན་གནད་ཁག་དམིགས་སུ་བཟུང་སྟེ། དེ་དག་ལ་ལོ་རྒྱུས་ཀྱི་རང་བཞིན་ལྡན་པའི་དབྱེ་ཞིབ་ཁ་གསལ་དང་། དངོས་ཤུགས་བརྒྱུད་གསུམ་གང་རུང་ནས་ཕན་ནུས་སྟེར་བའི་བཀའ་སློབ་ལམ་སྟོན་དང་དཔྱད་བརྗོད་གཏམ་གླེང་མཛད་ན་དོན་དང་ལྡན་པར་སྙམ་མོ། །
མཇུག་མཐར་ལྷན་རྒྱས་ཀྱི་སྐུ་ཁམས་བཟང་ཞིང་། མཛད་བཟང་དབྱར་གྱི་དཔལ་ཡོན་ལྟར་རྒྱས་པ་དང་། འཆད་ཉན་བཤད་སྒྲུབ་ཀྱི་སྙན་པའི་དུང་ཆེན་ས་ཆེན་པོའི་དཔལ་དུ་ལེགས་པར་འཇོ་བས་མཚོན། ཐུགས་བཞེད་གང་ཡོད་འབད་མེད་ལྷུན་འགྲུབ་ཡོང་བའི་སྨོན་འདུན་ཞུ་རྒྱུ་ཡིན། ཐུགས་རྗེ་ཆེ།


text: ཉེ་བའི་ལོ་ཤས་རིང་ལྷ་ས་གྲོང་ཁྱེར་གྱིས་གྲོང་གསེབ་ཀྱི་རིག་གནས་དར་རྒྱས་ལ་དམིགས་ནས་ཤེས་དཔལ་གྲོང་ཚོ་དང་གྲོང་རྡལ་གཏིང་ཟབ་བཏོད་དེ“གོམས་སྲོལ་སྒྱུར་བར་སྐུལ་འདེད་གཏོང་བ་དང་ཤེས་དཔལ་ཤང་སྲོལ་འཛུགས་རྒྱུ”འཛུགས་སྐྲུན་ཁྲོད་མཉམ་བསྲེས་བྱས་ཏེ་རྨང་གཞིའི་སྒྲིག་བཀོད་འཛུགས་སྐྲུན་དང་། ཁོར་ཡུག་བཅོས་སྒྲིག སྤྱི་པའི་ཞབས་ཞུ། གྲོང་སྲོལ་ཤེས་དཔལ། ཐོན་ལས་འཕེལ་རྒྱས་སོགས་གཙོ་གནད་ལས་དོན་ལ་དམ་པོར་དམིགས་ཏེ་དྲིལ་བསྒྲགས་སློབ་གསོའི་ལས་དོན་ཤུགས་ཆེན་སྤེལ་ནས་སྲོལ་གསར་གཏོད་པ་དང་སྲོལ་རྙིང་དང་གོམས་འདྲིས་ངན་པ་མེད་པ་བཟོས་ནས་མང་ཚོགས་བདེ་ཐང་དང་ཤེས་དཔལ་ཡར་ཐོན་གྱི་འཚོ་བའི་རྣམ་པ་ཞིག་སྐྱེད་སྲིང་བྱས་ཡོད་པ་རེད། ད་ཆ་གྲོང་མིའི་ཁོར་ཡུག་སྲུང་སྐྱོང་འདུ་ཤེས་རིམ་བཞིན་ཟབ་ཏུ་ཕྱིན་པ་དང་། གྲོང་སྲོལ་དམངས་སྲོལ་གཞུང་དྲང་ལ་བབ་ཆགས་པ། གྲོང་ཚོའི་རྣམ་པ་གསར་རྐྱང་བཅས་ཡིན་ཞིང་། འདི་ནི་ལྷ་ས་གྲོང་ཁྱེར་ཆུ་ཤུར་རྫོང་གི་གྲལ་འགྲིག་ལ་གཙང་སྦྲ་དོད་པའི་དུས་བཞིའི་བཀྲ་ཤིས་གྲོང་ཚོ་ཡིན་པ།